Гуманитар ёрдам етказиш ҳам хавфли бўлиб турибди\n10 май 2021, Тошкент вақти: 03:38\nГрузия ва Россия ўртасида ўт очишни тўхтатиш ҳақидаги келишувга риоя этилмаётгани ҳақидаги хабарлар низолар бораётган ҳудудда азият чеккан тинч аҳолига гуманитар ёрдам етказиш имконларини ўта чекламоқда.\nБир ҳафта муқаддам Луиза Жагоева Цхинвали марказидаги сартарошхоналардан бирида соч турмаклаётган паллада шаҳар тинчи бузилган эди. Мана, бугунга келиб бу аёлнинг на уйи, на иши ва на ўша тинч хотиржам ҳаётга қайтиш умиди бор.\nЖанубий Осетия устида Россия ва Грузия ўртасида қўзғалган бу ҳарбий ҳаракатлар Луизанинг кўплаб ҳамшаҳарларини ҳаётдан олиб кетди. Шаҳарнинг ўзини, шу билан бирга, бу аёлнинг уйи ва у ишлайдиган сартарошхонани вайронага айлантирди.\nЭндиликда Луиза ва унинг онаси ўз уйини ташлаб, Россия ҳудудидаги Шимолий Осетияга кетишга мажбур бўлди.\n“Биз бу ерга картошка ташийдиган машинада келдик. Шундоқ юкхонасида. Биз билан бирга бир ярадор одам ҳам келди. Бунга қадар 4 кун қоронғу ертўлада ўтирганмиз”,- дейди Луиза.\nУнинг онаси қандли диабет касали билан оғрийди. Шу боис, ҳозир Владикавказ шаҳрида дала госпиталларидан бирида тезкор ёрдамга муҳтож ётибди. Бироқ бир амаллаб Россия чегарасига етиб олганларнинг ҳаммаси ҳам тиббий ёки гуманитар ёрдам олиш мумкин бўлган ҳудудларга ета олгани йўқ.\n“Бу ердаги вазият ўта фожеали аҳволда. Биргина қишлоқнинг ўзида бир неча юз қочқин бор. Уларни бир амаллаб Владикавказга етказиш имконини топган эдик, аммо йўллар жуда тирбанд. Кимдир ўз машинасида кетяпти, яна кимдир бошқа транспортда. Жуда тирбандлик боис, қаттиқ жароҳатланганлар ҳатто очиқ ҳавода операция қилинмоқда”,- дейди “Озодлик”нинг Шимолий Осетияда воқеалар ривожини кузатаётган мухбири Илья Барбанов.\nВазиятни ўрганаётган БМТ идораси берган маълумотларга кўра, Гори шаҳрининг қарийб 80 фоиз аҳолиси яна ҳужумлар бўлиши мумкин, деган қўрқув билан шаҳарни тарк этган.\n“Озодлик”нинг Горидаги мухбири Гога Апсуарининг билдиришича, 50 минг аҳолиси бўлган шаҳарда 5 мингга яқин одам қолган, холос.\n“Бугун кун давомида ҳам шаҳардар ўқ овозлари тинмади,- дея хабар қилди мухбир. - 5 минг одам ҳам талончи ва жиноия гуруҳлар босқинчилиги хавфи остида қолди. Кеча шомда Гори шаҳрининг шимоли-ғарбида жойлашган қишлоқда турли номаълум гуруҳларнинг талончилик ҳаракатлари кузатилди. Одамлар давлат ташкилотлари, оммавий ахборот воситаларига ёрдам сўраб қўнғироқ қилди. Бу босқинчилар қўлига илинган нарса – шахсий буюмлар, озиқ-овқат, уй ҳайвонлари, ҳамма-ҳамма нарсани олиб кетган”.\nКутилмаганда бошланиб кетган бу уруш Жанубий Осетия ва Гори шаҳрининг минглаб аҳолиси ҳаётини пароканда қилиб ташлади. Бу одамлар орасида эса бунақа уруш ҳаракатларини фақат компьютер ўйинларида кўриб юрган болаларни ҳам чуқур ваҳимага солиб қўйган. Грузия ҳудудидаги Гара Таҳла шаҳрида яшайдиган 10 ёшли Роял Гарибов ва унинг ёшгина укаси ҳозир Озарбойжон пойтахти Блку шаҳрида холасиникида яшаяпти.\n“Менинг онам Грузияда дадам билан қолди. Келинг, десам йўқ, деди. Даданг биламан қоламан, деди. Дадам ҳозир жанг қиляпти”,- дейди болакай.\nБМТ қочқинлар идораси берган маълумотга кўра, қочқинлар сони умумий ҳисобда 90 минг нафарга етган.\nБироқ “Ҳьюман райтс уотч” ташкилотининг Москва бўлими раҳбари ўринбосари Татяна Лошкина мустақил ва расмий манбалардан келаётган маълумотлар ўртасида катта фарқ борлигига эътибор қаратди.\n“Биз низолашувчи томонлардан келаётган турли хил рақамлар ва зид тарғибот туфайли дезинформация ичида қолиб кетдик. Бу томонларнинг қурбон бўлганлар, жароҳатланганлар ва уй-жойсиз қолган тинч аҳоли вакиллари ҳақида бераётган аксар маълумотлари мутлақо асоссиз”,- деди ҲРУ вакиласи.\nГумантар ёрдам етаказиш ва жабрланган минглаб аҳолини қўллаб-қувватлаш мақсадида минтақага етиб борган халқаро ташкилотлар эса низолашаётган томонларнинг кутилмаган ҳарбий ҳаракатлари боис, бундай қарама-қарши рақамларга ойдинлик киритиш ва қочқинларга етарли даражада гуманитар ёрдам кўрсатиш имконига эга бўла олмаяпти.


Вилоят суди фахрийлари “Суд фахрийси” кўкрак нишонига сазовор бўлди - zarnews.uz\nВилоят суди фахрийлари “Суд фахрийси” кўкрак нишонига сазовор бўлди\nПрезидентимизнинг 2020 йил 7 декабрдаги “Судьяларнинг чинакам мустақиллигини таъминлаш ҳамда суд тизимида коррупциянинг олдини олиш самарадорлигини ошириш чора-тадбирлари тўғрисида”ги Фармонига биноан одил судловни амалга оширишда узоқ йиллар самарали меҳнат қилиб, пенсияга чиққан судьялар учун “Суд фахрийси” кўкрак нишони жорий этилди.\nШунга кўра, Ўзбекистон Республикаси Судьялар олий кенгашининг 2021 йил 27 августдаги қарорига мувофиқ, Самарқанд вилоят суди фахрийлари Талъат Бобомуродов ва Иброҳим Ачилов “Суд фахрийси” кўкрак нишонига сазовор бўлишди.\nШу муносабат билан вилоят судида тадбир ташкил этилиб, кўкрак нишонлари ўз соҳибларига тантанали равишда топширилди.\nВилоят суди раисининг ўринбосарлари Ш.Мамадияров ва З.Аллабаев сўзга чиқиб, устозларни юксак эътироф билан табрикладилар. Уларнинг шарафли меҳнат фаолияти ҳақида сўз юритиб, бугунги кунда ҳам шогирдларга йўл-йўриқ кўрсатиб катта кўмак беришаётганларини таъкидлашди.\n- Бугунги шарт-шароитларни кўриб ҳавасимиз келаяпти, - деди суд фахрийси Иброҳим Ачилов. – 1980 йилда Зомин тумани судига раис бўлиб борганимда, судда битта эски ёзув машинкаси бор экан. Унинг ҳам битта ҳарфи синиб қолган эди. Янги машинка сўраб кирмаган эшигим қолмаган. Москвадан рухсат олиш керак экан. Кейин шу машинкани таъмирлаб ишлатганмиз. Бугунги бу шарт-шароитларни, судьяларга бўлган эътиборни қадрига етиб, ҳар қанча фидокорлик билан, садоқат билан ишласангизлар арзийди. Биз кексаларга берилган эътибор учун Президентимизга, Олий суд ва Судьялар олий кенгашига ҳамда вилоят суди раҳбариятига чексиз миннатдорчилик билдирамиз.\nТадбирда вилоят суди судьялари ҳам сўзга чиқиб фахрийларни қутладилар. Бугун юртимизда мазкур соҳада рўёбга чиқарилаётган ўзгаришларнинг моҳияти ва аҳамияти ҳақида алоҳида тўхталиб ўтдилар.


Собиқ прокурор, Оқтўбада яна ҳалокат, Озодбек...\n06.03.2018 22:16 0 1954\nБугун, 6 март куни Ўзбекистон ва дунёда рўй берган хабарлар, янгиликлар ҳақида яна бир бор эслаб ўтамиз. Шунингдек, сайтимизда эълон қилинган долзарб мақолалар ва фойдали маълумотларни ҳам тавсия қиламиз.\nАбдулазиз Комилов Америка Қўшма Штатлари Фавқулодда ва Мухтор Элчиси Памела Леора Спратлен, Франсия Республикаси Фавқулодда ва Мухтор Элчиси Виолен Биет де Вилмор, Миср Араб Республикаси Фавқулодда ва Мухтор Элчиси Амани Ал-Итр, Хитой Халқ Республикаси Фавқулодда ва Мухтор Элчиси Сян Янг ва БМТ ваколатхонасининг раҳбари Ҳелена Фрейзер билан учрашди.\nБизга хабар беришларича, Улуғбек Хуррамовнинг ҳибсга олингани ҳақидаги хабарлар ҳақиқатдан йироқ. Беш кундирки, бу борадаги маълумотлар тарқатилаётган бўлса-да, расман бирорта ҳужжат келиб тушмаган.\nПрезидент Шавкат Мирзиеёв Ўзбекистон Республикаси Олий Мажлисига қилган мурожаатномасида бюджет даромадлари ва харажатлари халқ учун очиқ ва ошкора бўлишини кераклигини таъкидлаган эди.\n«Forbes» дунёнинг 2018 йилдаги энг бой одамлари рўйхатини эълон қилди\n«Forbes» журнали дунёнинг 2018 йилдаги энг бой одамлари рўйхатини эълон қилди.\nАлкогол ва тамаки ишлаб чиқарувчилар энди давлатга йиғим тўлайди\n«Осиё гимнастика иттифоқининг фахрий президенти лавозимини сақлаб қолган ҳолда, мен ушбу ажойиб спорт турининг ашаддий мухлисларидан бўлиб қоламан ҳамда ўзбек гимнастларимизга келгуси фаолиятларида омад ва ғалабалар тилайман!» дея ёзган Лола Каримова-Тиллаева.\nЯқинда «Ўзбекистон ҳаво йўллари» миллий авиакомпанияси ходимларининг муомала маданияти ҳақида «Мен жиноятчи эмасман» номли мақолани эълон қилган эдик. Ушбу мақола ижтимоий тармоқлар орқали турли муҳокамаларга сабаб бўлди. Қуйида уларнинг асосийларини эътиборингизга ҳавола этамиз.\nТадқиқот давомида 40-59 ёшли 4000 дан ортиқ кишининг овқатланиш тартиби ўрганилди.\nВақтинчалик меҳнат фаолиятини амалга ошириш учун республика ташқарисига чиқиб кетаётган фуқаролар учун банк ва суғурта хизматлари кўрсатилади. Жумладан, «Алоқабанк»нинг соддалаштирилган очиш шартлари билан «ВИСА-мигрант» пластик карталарини жорий этиш ҳамда «Ипотека банк» томонидан вақтинчалик меҳнат фаолиятини амалга ошириш учун республикадан ташқарига чиқаётган фуқароларга 1000 АҚШ доллари эквивалентида кредит ажратиш кўзда тутилган.\n2018 йил 1 майгача Вазирлар Маҳкамасига «Ўзбекистон ҳаво йўллари» МАК ҳузурида пасайтирилган тарифларда ташувчи, камбюджетли авиакомпания (лоукостер) ташкил этилади.\nКасби педагог бўлган Субинисо Бойматова кўп йиллар мактабда тарих-ҳуқуқ фанидан дарс берди. 1998 йилда фарзандларини ёнига олиб, пахтачилик ва ғаллачиликка ихтисослашган фермер хўжалиги ташкил этди. Айни пайтда 93 гектар ерда деҳқончилик қилиб, ҳар йили давлатга ғалла, пахта сотиш шартнома режасини ошириб бажармоқда.\nБ.Ўтабоев қайнонаси билан жанжалда унинг бош, қорин ва елка қисмларига пичоқ билан уриб, жароҳат етказади. Аларни ажратмоқчи бўлган Б.Утабоевнинг турмуш ўртоғи С.Утабоеванинг бошига эса тош билан уриб, жароҳат етказган.\nНаманган вилоятининг Норин туманида «Тошлоқ гранд» фермер хўжалиги боғида ёлланиб ишлаётган Учқўрғон туманида яшовчи Б.Х. тўлғоқ тутиб қолади.\nБугун эрталаб соат 9:30 да Самарқанддаги Нор Ёқубов кўчасида «Nexia» ва «Cаptiva» автомобиллари тўқнашиб кетди.\n«Bentley» компанияси март ойида Женевада бўлиб ўтадиган автосалонда ўзининг гибрид двигателга эга ҳашамдор йўлтанламасини тақдим этади.\nТожикистон пойтахти ҳокими шаҳар халқ депутатлари мажлисига Душанбедаги Беҳзод кўчасида жойлашган истироҳат боғининг номини «Низомиддин Алишер Навоий» деб қайта номлаш бўйича таклиф киритиши лозим.\nУшбу канал орқали Озодбек Назарбековнинг консерт дастурлари, қўшиқлари премьералари ва шахсий ҳаёти ҳақидаги маълумотлар билан танишиб боришингиз мумкин бўлади.\nОнлайн тарзда ТВ томоша қиладиганлар учун энг яхши 3 та сервис\n«Lifehacker» йўлда кетаётганингизда севимли кўрсатув ёки футбол учрашувини кўришингизга имкон берадиган ажойиб сервислар ҳақидаги маълумотлар билан бўлишди.\nРобот яратувчиси Ян Чин Хонинг ҳисоблашича, ундан келажакда ҳалокат ва ёнғинларда қутқарувчи сифатида фойдаланиш мумкин. Бироқ уни ҳарбий операцияларда ҳам қўлласа бўлади.\n«Xiaomi» 46 доллар эвазига янги қурилмасини тақдим этди\n«LeFan» корпусдаги ягона тугма орқали бошқарилади. Уни уч нафар ишлаш тартиби мавжуд.\nБаҳорнинг илк кунида «Билайн»нинг «Статус» ва «Бир Ой» каби ойлик тариф режалари билан боғлиқ машмашалар авж олган бир пайтда, компания томонидан амалга оширилган бошқа бир ўзгариш сояда қолиб кетди.\nЯнги фармон: хорижий спорт брендлари Ўзбекистонга жалб этилади\nСпортга ажратилган маблағларни мониторинг қилиш ва коррупсия ҳолатларини аниқлаш учун махсус бошқарма тузилади\nЖисмоний тарбия ўқитувчиси (инструктор ва кафедра мудирлари)нинг иш фаолияти самарадорлигини баҳолаш ўқувчи (талаба)ларни жисмоний ва касбий тайёргарлиги ҳамда улар орасидан иқтидорли спортчиларни танлашда, энг аввало, эришилган аниқ натижаларни ҳисобга олган рейтинг тизими асосида бўлади.\nЖанжалкаш хотинлар ҳамда юзкўрмас ака-ука бренди: «Адидас» ва «Пума»\nРоссияда меҳнат қонунчилигини бузиб бир ҳафта алоҳида жойда сақланган, бундан ташқари, чўнтагида тайинли пули қолмаган, полиция қуршовида «тантанали» равишда уйига кузатилаётган мен каби ўзбекистонликларнинг бундан жаҳли чиқди. Улар полициячиларга қизни қўйворишларини, у албатта самолётда Ўзбекистонга учишини, кема капитани келишини кутиш кераклигини айтиб бақира кетишди. Лекин бироздан сўнг капитан аеропорт маъмуриятини...\nБир бадавлат инсон ҳаммани қойил қолдирувчи тўй қилмоқчи бўлса – қилаверсин! Фақат шундай тўй қилишга қодир бой-бадавлат эканми, шу юртда маблағ орттирибдими, топганини кўз-кўз қилишни ният қилибдими, асл бойларга хос иш туцин!\nБу доридан алкоголнинг ҳиди келмайди, кўнгилни айнитмайди. Кайф қилдиради. Туппа-тузук бойвачча болалар сотиб олади. Кейин эса мана шунақа аҳвол! Бу дорилар ўзи руҳий беморлар шифохонасида ишлатилар экан. Касалларни тинчлантириш учун қўлланиларкан. Туппа-тузук соғлом йигитлар эса сотиб олиб, истеъмол қилаверади.\nШавкат Мирзиёев Билайн Лола Каримова Оқтўба тўйлар Дайжест


Расмуссен Ироқ сайловларини олқишлади\n29 октябр 2021, Тошкент вақти: 02:19\nНАТО Бош котиби Андерс Фог Расмуссен Ироқда ўтказилган парламент сайловларини демократия томон ташланган улкан қадам, дея атади.\nЯкшанба куни Ироқ бўйлаб содир этилган ракета ҳужумлари ва портлашларга қарамай миллионлаб ироқликлар эрта тонгдан сайлов участкаларига бориб овоз бердилар.\nИроқ Марказий сайлов комиссияси 7 март кунги сайлов дастлабки натижалари келаси кунлар давомида эълон қилиниши мумкинлигини билдирди. Ироқ янги парламентидаги 325 ўрин учун салкам 6200 номзод ўзаро кураш олиб борди.\nЯкшанба куни АҚШ президенти Барак Обама ҳам Ироқда ўтказилган сайловларни олқишлаб, 2011 йил якунига қадар америкалик ҳарбийларни Ироқдан олиб чиқиш режасига содиқ қолажагини таъкидлади.


Тожикистондаги афғон қочқинлари қандай ҳаёт кечиришмоқда - BBC News O'zbek\nТожикистондаги афғон қочқинлари қандай ҳаёт кечиришмоқда\nТожикистонга афғон қочқинларининг янги оқимига Афғонистондаги вазиятнинг кескин ёмонлашуви сабаб бўлган. Афғонлар Тожикистонда ижтимоий ҳимоя ва яхши ҳаёт излаб келишади, лекин ҳар доим ҳам топа олмайди.\nҲар йили Тожикистонга юзлаб афғон қочқинлари келишади. Айни вақтда охирги ўн йилда Афғонистонга жуда кам сонлиси қайтиб кетган ва улар ватанига яқинлари сабабли кетишга мажбур бўлганлар ёки мамлакатдан чиқариб юборилганлардир.\nШу билан бирга олти йиллик фуқаролар урушини бошдан кечирган Тожикистон- собиқ совет давлатлари ичида энг камбағали ҳисобланади. Тожик ҳукумати қочқинларни қонунда кўзда тутилган барча ижтимоий хизматлар билан таъминлай олмасликларини айтади.\nРаҳнамо, халқаро кучлар Афғонистонни тарк этса ҳам, Марказий Осиё республикаларидан бирида узоқ муддат қолиши мумкинлигини истисно қилмайди.\n"Асосий лойиҳалардан бири-Марказий Осиё ва Жанубий Осиёни боғловчи САSA-1000 режаси, Туркманистон газини Покистон ва Ҳиндистонга экспорт қилиш мўлжаллаган ТАПИ лойиҳаси, булар Афғонистон билан боғлиқ. Бу мамлакатда тинчликни қарор топтирмай, бу лойиҳаларни амалга ошириш мумкин эмас. Тожикистон, Туркманистон, Қирғизистон учун Афғонистондаги барқарорлик муҳим саналади", дейди Абдулла Раҳнамо.\nТожик ҳукумати БМТнинг Қочқинлар ишлари бўйича қўмитаси ва жамоатчилик ташкилотлари билан бирга қочқинларни жойлаштириш бўйича ишламоқда.\nБМТнинг Қочқинлар ишлари бўйича комиссарлигига кўра, Тожикистонда ҳозир Афғонистон ўтган 4,5 минггача қочқинлар бор.\n"Биз Афғонистондаги сиёсий, иқтисодий ва хавфсизлик вазияти мураккаблигини тан оламиз. Шундай бўлсада, биз мамлакатда вазият барқарорлашиб, Тожикистонга ўтаётган қочқинлар оқими ошмайди, деб умид қиламиз. Шундай бўлсада, биз ҳар қандай вазиятга тайёр туриш режалари билан шуғулланмоқдамиз", дейди БМТнинг Тожикистондаги вакили Кевин Аллен.\nБироқ БМТнинг Қочқинлар билан ишлаш ташкилоти ҳамма муҳтожларга ёрдам бериш имконига эга эмаслигини тан олади. Шундай бўлсада, халқаро ташкилот Афғон қочқинларига у ёки бу даражада доимий ёрдам бериб келади.\nОиласи билан Кобулдан уч ой муқаддам Тожикистонга ўтган 18 ёшли Сиёвуш қочқинларнинг асосий муаммоси ишсизлик эканини айтади. "Тожикистонда биз кўп қийинчиликларни кўрамиз. Менинг оилам камбағал, мени ўқита олмайди. Бизда бор пул яшашимизга зўрға етади", дейди афғон йигит.\nКўпчилик афғонларнинг ҳужжатлари йўқ ва бу уларнинг давлат идораларида ишлашларига йўл қўймайди. Аксарият афғонлар савдо-сотиқ билан шуғулланишади.\nАфғонлар ватанларига қайтишни хоҳлашмайди, улар Афғон ҳукуматининг ваъдаларига ишонмайдилар. Шу билан бирга Тожикистонда ҳам бутунлай қолиш режаларида йўқ, афғонлар имкон топиб Оврўпога кетишни орзу қилишади.\nШунингдек, қочқинлар Тожик милициясининг доимий кузатувидан шикоят қилишади. "Биз турли баҳоналар топиб, мамлакатдан чиқариб юборишларидан қўрқиб, уларга пул бериб туришга мажбурмиз. Агар Тожикистон бизга керакли шароитни қилиб бера олмас экан, Ғарб давлатлари бизга ёрдам берсин", дейди Фотима исмли қочқин аёл.\nҲуқуқ фаоллари эса Тожик ҳукумати ортиқча юкни ўз зиммасига олишни хоҳламаслигини айтади.\nҚочқинлик мақоми бериш давлатнинг олдига қатор вазифаларни қўяди. Жумладан, ҳукумат қочқинларни турар жой, иш ёки нафақа билан таъминлаши керак. Бироқ мамлакат бюджети бунга йўл қўймайди, шу боисдан расмийлар Афғон қочқинларига қочқин мақомини беришга шошилмайдилар.\nТожикистондаги Афғонистон элчихонасига мурожаат қилган афғонларга эса ватанларига қайтиш маслаҳат берилади. Шу боисдан қочқинлар фақат ўз кучларига ва имкониятларига таяниб вазиятларини яхшилашга мажбурлар.


Диктаторни танқид қилиш унга яхшиликдир « Ўзбекистон Халқ Ҳаракати\nДиктаторни танқид қилиш унга яхшиликдир\nБу маънони оддий мисол билан тушунтиришимиз мумкин. Масалан, бир йўл бор ва бу йўл катта жарликда тугайди. Бу жарликка тушган одам ундан қайтиб чиқа олмайди, яъни ҳалок бўлади.\n10 January 2013 - 12:52\nБу маънони оддий мисол билан тушунтиришимиз мумкин. Масалан, бир йўл бор ва бу йўл катта жарликда тугайди. Бу жарликка тушган одам ундан қайтиб чиқа олмайди, яъни ҳалок бўлади. Бу йўлнинг бошида турган икки кишининг бирида харита бўлади ва у ушбу йўлдан юришнинг жарликка тушиш, яъни фожеа билан тугашини билади Иккинчи киши эса бу йўлдан юришнинг нима билан тугашини билмайди ва шу йўлдан кетишни истайди. Шунда қўлида харита бўлган киши:\n“Эй инсон, бу йўлдан юрманг, унинг охирида ҳалок бўласиз”, деса, бу ҳақиқатни айтган киши мана шу йўлдан ўжарлик билан юришни истаётган одамга яхшилик қилган бўлади…\nБу шунчалик оддий ва тушунарли ҳақиқатдир…\nРасулуллоҳ (сав) бир ҳадисларида шундай деганлар:\n“Мазлумга ҳам, золимга ҳам ёрдам беринглар”. Саҳобалар: Мазлумга ёрдам беришни тушундик, аммо золимга қандай ёрдам берамиз?” деганларида, Муҳаммад (сав):\n“”Золимни зулмидан қайтариш билан унга ёрдам беринглар” , деганлар.\nШу маънода бизнинг диктатор Каримовни танқидимиз унга ёрдам бериш маъносидадир. Яъни, яқин тарихда Ўзбекистоннинг Рашидов, Усмонхўжаев каби раҳбарларининг фожеавий оқибатига дучор бўлмаслик ҳақида уни огоҳлантиришдир.\nҲозир диктатор Каримовнинг ёнидаги лаганбардорлари “Сиз улуғсиз, сиз буюксиз, сизнинг тенгингиз йўқ, сизга ўхшаган донишманд раҳбар тарихда бўлмаган “, дея сохта мақтовларни ёғдирмоқдалар. Эртага Каримов Президентликдан кетгандан кейин бу лаганбардорлар шундай дейишади: Лаънат бўлсин бу золимга, бизни сеҳрлаб қўйганди, бизни қўрқитганди, дунёнинг энг ахмоқ, ўжар одами эди ва ҳк…\nБиз эса Каримовни ҳозир тириклигида ва мансабда ўтирган пайтида танқид қилаяпмиз. Тўғри баъзи танқидларимизда жузъий хатолар ҳам бўлиши мумкин. Аммо Ўзбекистон Президентининг диктатор эканлиги, 30 миллионлик халқни инсон ҳуқуқларидан ва адолатдан маҳрум қилгани, Ўзбекистонда фикр, сўз, эътиқод эркинлигининг ва сиёсий эркинликларнинг йўқлиги, натижада халқ хонавайрон бўлгани ва давлат тараққий этмай қолганини айтишимиз айнан ҳақиқатдир. Муҳими бу фақатгина Президент Каримов мухолифларининг фикри эмас, дунё жамоатчилиги, БМТ, ОИ ва бошқа инсон ҳуқуқлари ташкилотларининг ҳам хулосасидир…\nБизга сизлар фақат танқидни биласизлар, бирор аниқ таклифларингиз йўқ, дейдиганларга келадиган бўлсак марҳамат биз таклифларимизни мустақиллик йилларидан бери айтиб келаяпмиз. Истаганлар мана бу линкдан (http://www.uzxalqharakati.com/archives/12935) ЎХҲ нинг аниқ амалий таклифларини ўрганишлари ҳам мумкин.\nБу таклифлардаги асосий нуқта Ўзбекистонда умуминсоният тараққиётининг ижобий қадриятлари (инсон ҳуқуқларига амал қилиш, сўз, фикр, матбуот эркинликларини таъминлаш, эркин сайловлар ўтказиш ва ҳ.к), халқимизнинг эътиқодий қадриятлари (исломий қадриятлар), уларга зид бўлмаган миллий (ўзбек тили, адабиёти, тарихи ва ҳ.к) қадриятлар асосида янги фуқаровий жамият тузишга қаратилгандир. ЎХҲ мана шу уч қадриятлар мажмуасининг ўзаро мутаносиблигига ишонган ва уларни ҳаётимизга тадбиқ қилишга интилаётган ҳамюртларимизнинг ҳаракатидир. Бу маънода ЎХҲ ни радикал ҳаракат дейдиганлар бизга туҳмат тошини отган ҳисобланадилар.\nХўш, Ўзбекистонни тараққиётга етаклайдиган бу ижобий дастур ҳаётга қандай тадбиқ илиниши мумкин? Бунинг учун Президент Ислом Каримов ёши бир жойга бориб қолганини эътироф қилиб, ўз вазифаларини Конституцияда кўрсатилгани каби Сенат Раисига топширади. Шундан кейин эркин ва адолатли сайловлар ўтказилади. Яъни, бу сайловда ҳукумат партиялари билан бирга мухолфатдаги сиёсий кучлар ҳам иштирок этадилар. Бу муддатда Каримов Сенат Раисининг Бош Маслаҳатчиси лавозимида Ўзбекистондаги янгиланиш жараёнининг силлиқ ўтишида ўз ҳиссасини қўшиши ҳам мумкин. Чунки у Ўзбекистонда сиёсий вазиятни йўлдан чиқариши мумкин бўлган “қора” кучларни (масалан, турли кланларнинг вакилларини) яхши танийди ва уларни қандай нейтраллаштириш кераклигини билади.\nСайловда ғолиб чиққан номзод Ўзбекистоннинг янги Президенти бўлади. Шундан кейин Ўзбекистонда янгиланиш жараёнлари бошланади. Миллий Бирлик ва Тинчлик дастури қабул қилиниб, ўтган хатолар тузатилиб, янги тараққиёт йўлига ўтилади…\nБундай дастур ва уни амалга ошириш режасини Президент Каримовни билганлар асло амалга ошмайди, дея баҳолашлари мумкин. Айтишим керакки, булар менинг шахсий тушунча ва таклифларимдир. Уларни кимдир тўғри, кимдир нотўғри, дейиши мумкин. Менинг айтмоқчи бўлган фикрим, агар Каримов ҳукумати истаса яқинлашаётган ҳокимият алмашуви жараёнини мана шундай ижобий ва тараққийпарвар шаклда ҳам ҳал қилса бўлади. Бу масалада шахсан мен бу ишда ягона йўл диктатор Каримовни ағдариш, бундан бошқа чора йўқ, деган фикрда ҳам эмасман. Аллоҳ таоло истаса золимларга инсоф беради ва масалани тинч йўл билан ҳам ҳал қилса бўлади…\nХуллас, Президент Ислом Каримов тушунадими , йўқми, биз танқидларимиз билан унга яхшилик қилишга уринаяпмиз ва бу савобли ишни давом эттираверамиз. У эса ўзига яхшилик қилаётганларга бугунгача ёмонлик билан жавоб берди ва бермоқда, юзига ҳақиқатни айтганларнинг овозини ўчирмоқда, уларни қамоққа ташлаб даҳшатли шаклда қийноқларга солмоқда…\nЯхшиликка ёмонлик…Аммо биз Ҳақ йўлидан, эзгулик, ҳақиқат, эркинлик, инсон ҳуқуқлари, соғлом эътиқод ва адолат йўлидан қайтмаймиз.


Вилоят ҳокими Ғ.Ибрагимов бошчилигидаги делегация 17 апрель куни Хитой пойтахти Пекин орқали Чунцин шаҳрига етиб келди. Юқори даражада кутиб олинган вилоятимиз делегацияси вакиллари шу куннинг ўзида “Чунцин Ганчэн” саноат парки ва “Jontia Energy Group Co.LTD” энергетик корпорацияси фаолияти билан яқиндан танишди.\nТошкент вилояти делегацияси ташрифнинг иккинчи куни – 18 апрелда ўз ишини давом эттириб, Савдо-иқтисодиёт форуми ва икки томонлама учрашувларда қатнашади. Шунинг кун тартибидан “Хайфу” фармацевтик компанияси фаолияти билан танишиш, Чунцин мэрияси раҳбарияти билан учрашув ва ўзаро ҳамкорлик бўйича тегишли ҳужжатларни имзолаш маросими ҳам ўрин олган.\n19 апрель куни делегация аъзолари “Zonshen Industrial Group Co.LTD” корпорацияси ва Чунциндаги Цзюлупо туманидаги саноат корхоналари фаолияти билан танишади. Шу куни Цзюлупо тумани ва Тошкент вилояти шаҳарларидан бири ўртасида икки томонлама келишув имзоланиши ҳам режалаштирилган.


Туркия парламенти исломий илдизларга эга бўлган ҳукуматдаги партия номзоди Абдуллоҳ Гулни иккинчи марта ҳам президентликка сайлай олмади.\n29 июн 2022, Тошкент вақти: 04:54\nПарламентнинг якшанба кунги мажлисида етарли сондаги депутатлар иштирок этмаган. Президентликка ягона номзод бўлган жаноб Гул ўз номзодини қайтариб олишини маълум қилган. Ҳукуматдаги "Адолат ва Тараққиёт" партияси ҳозирда асосий эътиборни муддатидан аввал-июл ойида ўтиши кутилаётган парламент сайловларига қаратиши айтилмоқда. Партия шунингдек, мамлакат президентининг парламент эмас, балки тўғридан-тўғри халқ томонидан сайланишига ҳам эришмоқчи. Ўтган ойдаги овоз беришнинг биринчи даврасида ҳам етарли сондаги депутатлар тўпланмагани боис Конституциявий маҳкама овоз бериш натижасини бекор қилган эди. Бош Вазир Ражаб Тоййиб Эрдўған маҳкама қарорини "демократияга қарата отилган ўқ" дея таърифлаган. У 22 июлда муддатидан олдин сайловлар ва сайлов тизимини ислоҳ қилишга чақирган.Жаноб Эрдўғанга кўра, президентнинг ҳозиргидек етти йиллик муддатга бир марта эмас, балки беш йилдан икки муддатга сайланиши мақсадга мувофиқдир. У, шунингдек, президент парламент эмас, балки халқ томонидан сайланиши кераклигини айтган. Туркияда шанба куни ўн минглаб одам Гулнинг президент этиб сайланишига қарши норозилик намоиши ўтказган эди.


Хориждаги таниқли ўзбек кардиожарроҳи Ўзбекистонга қайтди / Ўзбекистон янгиликлари, энг сўнгги хабарлар\nЖАМИЯТ 0 Шархлар 2146 кўрилди\nҚ. Бобожонов Ўзбекистонда биринчи бўлиб Фонтен, Глен Биглен операциялари тажрибасини, мураккаб туғма юрак нуқсони ҳолатида артериал жарроҳлик, юрак-ишемик касаллиги бўлгани ҳолатида ишлаб турган юракда аортокоронар шунт ўрнатишни амалиётда қўллаган. У 2002 йили “Ўзбекистон Республикасида хизмат кўрсатган соғлиқни сақлаш ходими” фахрий унвонига сазовор бўлган. Олим ўзининг меҳнат фаолияти давомида Лусака (Замбия)даги Университет шифохонасининг Кардиожарроҳлик марказига асос солган.\n1986 йили Қ. Бобожонов собиқ иттифоқ олий аттестация комиссияси қарорига биноан, юрак-қон томирлари жарроҳлиги бўйича тиббиёт фанлари номзоди илмий даражасини олган. 2004 йили эса Украина олий аттестация комиссияси қарорига биноан, юрак-қон томирлари жарроҳлиги бўйича тиббиёт фанлари доктори бўлган. У олти нафар фан номзодини ҳамда бир нафар фан докторини тайёрлаган.\nШифокорнинг бир бармоқ ишораси неча пул?


Мухаббатсиз оила куриб бўлмайди - 28 Января 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Yakshanba, 17.10.2021, 21:12\nГлавная » 2013 » Yanvar » 28 » Мухаббатсиз оила куриб бўлмайди\nку?!» деб енгишади. Бу ўринда ягона хулоса айтиш қийин, чунки ҳаётда ҳамма нарса бўлиши мумкин. Ким учундир муҳаббат асосий қадрият бўлса, бошқа биров учун эса барқарорлик, ишонч, ҳурмат тушунчалари аҳамиятлироқдир. Ҳар ким ўз тажрибаси, дунёқараши, тарбияси, бир сўз билан айтганда, ўз нуқтаи назаридан келиб чиққан ҳолда фикр билдиради. Бугун биз мавзуга доир бир неча ҳаётий вазиятларни мутахассис нуқтаи назаридан таҳлил қиламиз. 1-вазият «Севмаса ҳам, тушунса эди…» Дилором Сардорни жонидан ортиқ кўрарди. Уларнинг муҳаббати мактаб давридаёқ бошланиб, бутун қишлоққа овоза бўлган эди. Аммо Сардор шаҳарга ўқишга кетди, Дилоромни эса Маҳкамга турмушга бериб юборишди. Дилором «Сабр қилсам, Сардорни унутарман, эримни севиб қоларман» деб беш йил тишини-тишига қўйди. Аммо эри унинг кўнглини олиш у ёқда турсин, бир марта исмини айтиб чақиришга ҳам ярамади. Ишга боради-келади, онаси ва опаси билан соатлаб суҳбатлашади, кейин... ухлагани ётоққа киради, вассалом. Улар беш йил давомида икки фарзанд кўришди-ю, аммо бир-бирларига бегона бўлиб қолаверишди. Охири Дилором болалари билан ота уйига қайтиб келди. Эри эса уларни олиб кетиш у ёқда турсин, бирров хабар ҳам олмади. Мутахассис фикри: — Бу жуда ачинарли вазият. Муҳаббат оиланинг ягона шарти эмас, усиз ҳам яшаётганлар бор. Лекин эр-хотин бир том остида яшаб, фарзандларни бирга тарбиялашни исташса, ўртада ҳеч бўлмаса, ўзаро тушуниш ва ишонч туйғулари бўлиши лозим. Балки улар бир-бирига дўст бўлар, балки ҳамкор, хуллас, қандайдир боғлиқлик бўлиши керак. Бир шоир айтганидек, «Сен мени ўзингдан ортиқроқ севма, сен мени ўзимдан ортиқроқ тушун». Дилором бир пайтлар кимнидир севган бўлса, севгандир, бироқ турмушга чиққач, эрига нисбатан қандайдир умид билан боққани аниқ.\n«Балки эримни севиб қоларман…» дебди-ку! Эр бўлса, «Менга тегдими,\nтамом, энди ҳеч қаёққа кетмайди. Истаса ҳам, истамаса ҳам борим шу» қабилида иш тутган кўринади. Умуман, оила, бу — икки кишининг меҳнати асосида қуриладиган қўрғон. Эркак киши бир ожизани уйига олиб келдими, унинг ҳам моддий, ҳам жисмоний ва, энг муҳими, маънавий эҳтиёжларини қондириши керак. Аёллар учун эътибор зарурроқ. Кўнглида бошқа бировнинг муҳаббати бўлган аёл учун-ку, инчунун. Менимча, Дилором ҳадеб ўтмиш билан яшайвермай, фарзандлари учун бўлса ҳам, эрининг эътиборини ўзига жалб қилишга интилгани маъқул эди. Келмаса, бориш керак, гапирмаса, ўзи сўз очсин. Хуллас, эрининг ҳаётида энди ота-онаси, жигарларидан ташқари ўзи ҳам борлигини билдирсин. Ахир, эркак\nкиши аҳли аёли, оиласи учун масъул-ку! 2-вазият Кутилмаган бахт Нагиза ўртоқларининг олдига кўзида ёш билан чиқди: «Тўйим бўлаяпти, қизлар». Дугоналар\nҳайрон: ўн саккизга\nтўлган қиз ҳам тўйи бўлаётганида йиғлайдими? «Сенлар билмайсанлар-да! Дадам мендан бир оғиз ҳам сўрамади. Ҳатто онамга ҳам индамай, ўғли учун қўлимни сўраб келган оғайниларига тўн кийдириб юборибди». Шу куни қизлар уни овута олишмади. Тўйгача Наргиза йигит билан зўрға бир марта кўришди ва табиийки, уни ёқтирмади. Аммо йигит унга бир кўришдаёқ ошиқ бўлиб қолганди. Орадан ўн йил ўтиб, дугоналар яна учрашишди. Улар орасида энг бахтлиси Наргиза эди, чунки у севимли рафиқа эди. Эри ҳар 10 дақиқада қўнғироқ қилиб, ҳол- аҳвол сўрар, у ҳам оғзидан бол томиб турмуш ўртоғини мақтарди. «Эҳ, қизлар, ўшанда ғирт аҳмоқ бўлган эканман! Абдулла акам шунақанги ажойиб инсон эканлар-ки! Бошида уни кўргани кўзим йўқ эди. Аммо у сабр билан кўнглимга йўл топди. Ўн йил ичида уч фарзандимиз билан бирга муҳаббатимиз ҳам туғилди, синовлардан ўтди ва мустаҳкамланди», деди у гул-гул ёниб. Мутахассис фикри: — Ҳисоб-китоб билан қурилган оила ҳамиша ҳам хато бўлавермайди. Баъзида у бахтли тасодиф бўлиши мумкин. Наргизанинг тақдирида ҳам шунақанги бахтли\nтасодиф содир бўлган. Кўпчилик «Аввал муҳаббат, кейин оила» деган формулага қаттиқ ёпишиб олади. Аммо ҳаёт ўзининг кутилмаган совғалари билан қизиқ- да! Баъзан муҳаббат тўйдан кейин ҳам пайдо бўлиши мумкин. Аёл киши учун севмоқ эмас, севилмоқ муҳимроқ. Агар эркак аёлини чин дилдан севса, унинг қалбида бунга жавобан илиқ туйғулар уйғота олади. Бундан ташқари, оила — мунтазам ҳаракатдаги жараён. Кеча бир-бирини кўргани кўзи йўқ эр- хотинлар бугун тинч- тотув яшашда давом этишлари мумкин. Асосийси, ҳар кимга ҳам имконият бериш керак. Агар Наргиза «Мен эримни севмайман» деб туриб олганида ёки ажрашиб кетганида, ўзини ҳақиқий аёллик бахтидан мосуво этган бўларди. Тушунишимча, нафақат эри, балки Наргизанинг ўзи ҳам ораларида муҳаббат туғилиши учун ҳаракат қилган. Бундай оилаларга хавас қиламиз. 3-вазият Мажбурий никоҳ Муяссар онаси-ю амма- холаларининг таъна- дашномларидан қочиб, дам олиш куни бўлишига қарамай, ишхонасига кетиб қолди. Хонасини очиб ичкари кирди-ю, ўриндиққа ўзини ташлаб, йиғлай бошлади. Нега уни ҳеч ким тушунмайди, ҳамма ўзича маслаҳат бераверади? Нима, у муҳаббатга нолойиқми? Фақат ёши 25 га чиқиб, турмуш қуриш вақти етгани учунгина дуч келганга эрга тегиб кетавериши керакми? Ўқимишли, дунёқараши кенг қиз бўлса, севиб- севилишни, бўлажак турмуш ўртоғини синаб- билиб, кейин оила қуришни истайди. Шу ёшгача кутди. Аммо у орзу қилган муҳаббат келмади. Юрагини жиз эттирадиган, оромини ўғирлайдиган йигит топилмади. Бироқ муҳаббатсиз оила қургиси йўқ. Қани энди буни катталарга тушунтириб бўлса... Мутахассис фикри: — «Агар аёлнинг турмуш қуриш вақти етса-ю, бунинг учун мос номзод топилса, аёл, одатда, рози бўлади». Барчамизга маълум ва севимли «Тақдир ҳазили» фильмининг қаҳрамони шундай дейди. Лекин баъзан Муяссарга ўхшаб исён қиладиганлар ҳам топилиб қолади. Бу олий маълумотли, ақлли қизларнинг кўпчилигига хос хусусиятдир. Шунинг учун ҳам ота-оналар баъзан «Эси кирмай эрга бериб юбора қолай», деб шошилишади. Бироқ оила шошиб, вақтинчалик қуриладиган иморат эмас. Унга ақл билан ёндашиш керак. Тўғри, «Муҳаббатим келмади», деб кутиб ўтириш ҳам ақлдан эмас. Баъзан оилалар муҳаббатсиз, ҳисоб-китоб, ўзаро манфаат асосида қурилади ва мустаҳкам бўлади. Баъзида эса муҳаббат билан қурилган оилаларнинг умри узоқ бўлмаганини ҳам кўрамиз. Ҳисоб-китоб билан қурилса-да, бу иттифоқдан ҳар икки томон ўзича манфаат олиши керак. Яъни, йигитда ҳам, қизда ҳам ҳисоб-китобли никоҳга эҳтиёж бўлиши лозим. Ўшандагина бундай оилавий ҳаёт узоқ давом этиши мумкин. Шунчаки қариқиз бўлиб қолмаслик учунгина оила қуриш – нотўғри қарор. Чунки ўртада бир эмас, икки инсоннинг тақдири барбод бўлиши хавфи бор. Хулоса: — «Тўйгача муҳаббат – пишган ош, уни сузиб ейиш қолади, холос. Тўйдан кейинги муҳаббат эса энди олов ёқилган қозон – унга нима солишни-ю, қандай таом пиширишни эр- хотин ҳал қилади». Қадимги файласуфлардан бири шундай деган экан. Ўртада муҳаббат уйғонмай туриб оила қуришга аҳд қилган экансиз, тушкунликка тушманг. Ҳаммаси олдинда, қолаверса, бари ўзингизга боғлиқ. Яхши ният билан қизиб турган қозонингизга масаллиқ солаверинг. Насиб қилса, бир умр есангиз ҳам тамом бўлмайдиган ва жонга тегмайдиган мазали таомнинг соҳиби бўласиз.\nКатегория: Sevgi dunyosi | Просмотров: 707 | | Рейтинг: 5.0/39\nSAYT_ADMINKASI 28.01.2013 17:39\nNilufarxon_96 28.01.2013 17:44


Ўзбекистонда учта банк исломий молиялашни жорий қилишга ўтяпти | Azon.uz - Ахборот-таҳлилий портал\nЎзбекистонда учта банк исломий молиялашни жорий қилишга ўтяпти\n9608 17:36 04.02.2020\n2020 йилда Ўзбекистонда 3 та банкда исломий молиялаш жорий этилиши мумкин. Бу ҳақда Марказий банк раиси ўринбосари Ботир Зоҳидов маълум қилди, дейилади Kun.uz хабарида.\nБугун, 4 февраль куни Олий Мажлис қонунчилик палатасида қонун лойиҳалари юзасидан навбатдаги ялпи мажлис бўлиб ўтди. «Микромолиялаш тўғрисида»ги Ўзбекистон Республикаси Қонунига ўзгартишлар киритиш ҳақида»ги қонун лойиҳаси мажлис кун тартибидаги биринчи масала бўлди.\nМуҳокамалар давомида палата спикери ўринбосари Алишер Қодиров Ўзбекистонда исломий банклар очишга қандай омиллар халақит бераётгани борасида Марказий банк вакилига савол билан мурожаат қилди, деб хабар бермоқда Kun.uz мухбири.\nҚодиров ўз сўзида Ўзбекистон аҳолисининг катта қисмини мусулмонлар ташкил этиши, шу боис одамлар банкдан микроқарз олишни ёқламаслигига тўхталди.\n«Микроқарзларни одамларга молиявий кўмак беришнинг оммавий воситаларидан бирига айланишига миллий қадриятлар сабаб бўлмоқда. Шунинг учун қонунчиликдаги айрим моддаларга ўзгартириш киритиб, исломий молиялаш тизимини киритиш керак эмасми?» деб таъкидлаган Алишер Қодиров бу тизим муваффақиятли ишлаётган бир қанча ривожланган давлатларни мисол келтирди.\nСаволга Марказий банк раиси ўринбосари Ботир Зоҳидов жавоб берди. Унинг айтишича, ўтган 2019 йилда банклар фаолиятини ривожлантириш бўйича бир қатор қонунлар қабул қилинган. Шу боисдан амалдаги қонунчиликда ислом банкларини очиш учун тўғридан-тўғри чекловлар мавжуд эмас.\n«Бугунги кунда 10га яқин банкларимизда микро, кичик линиялари орқали молиялаштириляпти. Чаканага ўтадиган бўлсак, ҳозир 3та банк исломий молиялашни жорий қилишга ўтяпти. Бу борада ишлар давом этяпти. Бу жараёнда йўлга қўйиладиган турли технологик ишлар бор. Ўйлайманки, шу йилни ўзида айнан кредитлаш йўналишида шу йўналишида бу масалани ҳал қиламиз»,– деди Ботир Зоҳидов.\nМаълумот учун, исломий молия тармоғи бугунги кунда жаҳонда жадал ривожланиб бораётган ва инновацион молиялаштириш механизмларини ўзида жамлаган соҳалардан бири ҳисобланади.\nМолиялашнинг бу тизими фойда ва зарарни бўлишиш ҳамда реал активларга асосланган молиялаштиришни ўзида намоён қилиши билан анъанавий банклардан фарқ қилади.\nИсломий банклар мижоз талаби билан объектни қуриб бериши, асбоб-ускуналар, товар, хомашёлар олиб бериши ёки уларни ижарага бериши мумкин. Молиялаштириш асосида савдо амалиёти ётади. Замонавий банк тизимида эса банкларнинг савдо амалиётларини амалга ошириш қонунчилик нуқтайи назаридан мушкул бўлиб, бунга солиқ ҳамда банк фаолиятига тааллуқли меъёрий-ҳуқуқий ҳужжатлар тўсқинлик қилади.\nМаълумотларга кўра, кейинги йилларда исломий молия муассасалари ялпи активлари миқдори 2,5 триллион долларни ташкил этиб, йилига 15-20 фоизга ўсиб бормоқда.\nЎзбекистон банк Ислом банк Исломий молия Махсус муҳокама қонун\nТошкентдаги яна бир бинода вақтинчалик шифохона ташкил этилди\n472 13:00 04.08.2020\nИстанбул аэропортида қолиб кетган юртдошларимиз ҳақида. Улар қайтарилади...\n238 09:40 04.08.2020\nАҚШ: тақиқланган номаълум уруғли посилкалар Ўзбекистонданмиди?\n1623 09:00 04.08.2020\nХорижий фуқароларнинг виза муддати яна узайтирилди\n221 22:05 03.08.2020\n953 17:34 03.08.2020\n777 13:26 03.08.2020


Қуёш батареяларида ишловчи илк велойўлак\nКельн остида Германияда биринчи қуёш батареяларида ишловчи велосипед йўлакчаси қурилди. У электр энергиясини ишлаб чиқариб, қишда ҳам ўзини-ўзи иситади.\nҲозирча унинг узунлиги атиги 90 метрни ташкил қилади ва шунинг ўзига ҳам анча маблағ сарфланган. Бироқ бунинг нархи германияликларни чўчитмаяпти, улар ушбу энергосамарали лойиҳага катта умид боғлашмоқда.\nЭрфтштадт шаҳридаги электр ишлаб чиқарувчи велойўлакча шиша плиткадан ишланган. Унинг остида қуёш батареялари, иситувчи элементлар ва ҳаракат сенсорлари мавжуд. Юқори технологияли трасса учун жойлашув нуқтаси тасодифий танлов эмас: унинг ёнида дарахтсиз очиқ дала жойлашган ва у ер доим ёруғ бўлади.\nЛойиҳа муаллифларининг маълум қилишича, "қуёшли йўлакча"нинг ҳар бир квадрат метри йилига 100 кВт*с энергия ишлаб чиқаради, у 3-4 оилани электр энергия билан таъминлаши мумкин. Бу энергиядан, шунингдек, қоронғуда велойўлакчани ёритишда ҳам фойдаланиш мумкин.\nНемис муҳандисларининг таъкидлашича, плитка энига атиги 13 мм бўлса-да, ҳатто оғир юк машинасини ҳам ҳеч қандай муаммосиз кўтара олади. Йўл "ақлли" функционал билан жиҳозланган - у ўтган велосипедлар сонини қайд қилади ва маълумотларни махсус таблода акс эттиради. Бундан ташқари, у йўлнинг юзаси музлаганини автоматик равишда аниқлаб, иситиш тизимини ёқади. Шу тариқа у қишки мавсумда ҳаракатлар хавфсизлигини ҳамда уни тозалашда тежамкорликни таъминлайди.\nМазкур лойиҳа Евроиттифоқ томонидан молиялаштирилди. Тажриба муваффақиятли ўтса, тез орада ҳар бир инсон нафақат қуёш батареялари, балки кўп функцияли йўлакчаларни ҳам қўлга киритиши мумкин. Лойиҳа муаллифларининг сўзларига кўра, серияли ишлаб чиқариш йўлга қўйилган тақдирда, "қуёшли" плитканинг 1 квадрат метри 250 еврога баҳоланади.


Абдулазиз Аҳмад Абдулборий Муҳаммад Абдулборий Тубайтий Абдулбосит Абдуссомад Абдулбосит Абдуссомад (Мужаввид) Абдулвадуд Ҳаниф Абдуллоҳ Босфор Абдуллоҳ Жуҳаний Абдуллоҳ Кандари Абдулмуҳсин Қосим Абдулмуҳсин Ҳарсий Абдулраҳмон Судайс Абдулҳодий Канакери Абдуррашид Суфий (қироат Ассусий) Абдуррашид Суфий (қироат Халаф) Абдурраҳмон Мажид Абдурраҳмон Олусий Аддукалий Муҳаммад Алалим (қироат Қолун) Аз-Заййин Муҳаммад Аҳмад Акром Алалақми Ал-Уйун Коший Али Жобир Али Ҳажжож Суосий Али Ҳузайфий Али Ҳузайфий (қироат Қолун) Алий Куший Алий Куший (қироат Варш) Аҳмад Ажмий Аҳмад Амир Аҳмад Мароғий Аҳмад Наина Аҳмад Собир Аҳмад Қодир Тараблусий Аҳмад Қодир Тараблусий (қироат Қолун) Аҳмад Ҳашоший Валид Наеҳий Доктор Айман Рушдий Сувайд Ёсин Жазоирий Ёсир Дусарий Ёсир Мазруий Ёсир Қураший Жамол Шокир Абдуллоҳ Жамон Усаймий Иброҳим Аҳдор Иброҳим Дусарий Иброҳим Дусарий (қироат Варш) Идрис Абкар Имод Зуҳайр Ҳофиз Махмуд Халил Хусорий Махмуд Халил Хусорий (мужаввид) Махмуд Халил Хусорий (қироат Варш) Маҳмуд Али Албанно (Мужаввид) Маҳмуд Рифоий Маҳмуд Шаймий (қироат ад Дуурий) Моҳер Шаҳаширо Моҳир Маъқилий Муиз Ҳарсий Муса Билол Мустафо Исмоил Мустафо Раъд Азовий Муфтаҳ Султоний Муфтаҳ Султоний (қироат ад Дуурий анил Кисаий) Муфтаҳ Султоний (қироат Аддурий ан Аби Амр) Муфтаҳ Султоний (қироат ибни Касир) Муҳаммад Абдулкарим Муҳаммад Абдуллоҳ (қироат ад Дуурий) Муҳаммад Абдуллоҳ (қироат Ал Баззий) Муҳаммад Айюб Муҳаммад бин Рошид ал-Афасий Муҳаммад Жибрийл Муҳаммад Луҳайдон Муҳаммад Муншид Муҳаммад Рашод Шариф Муҳаммад Сиддиқ Миншавий Муҳаммад Солиҳ Олим Шоҳ Муҳаммад Таблавай Муҳаммад Усман Хон Насер ал-Қатами Неъмат Ҳасан Нобил Рифоий Одил Райён Роми Деаис Саййид Рамазон Салоҳ Бухартий Сауд Шурайм Саъд Ғомидий Саҳл Ёсин Тавфиқ Соиҳ Ториқ Абдулғани Даввоб (қироат Қолун) Умар Қазабрий (қироат Варш) Форис Аббад Халифа Тунайжий Холид Абдулкофий Холид Муҳанно Шайх Абу Бакр Шатрий Шайх Али Хузайфий Шер Озод Тоҳир Яҳё Ҳавво Қаҳтоний Ҳоний Рифоий Ҳотам Фарид Алваир /mp3/surah/xalil_xusoriy/062.mp3\nМахмуд Халил Хусорий - Жумуъа\nБу сура Софф сурасидан сўнг нозил бўлган. Мавзуси Софф сурасида кўтарилган масалаларга ўхшаш, лекин бошқача, ўзига хос услуб билан муолажа қилинади. Суранинг номидан ҳам маълум бўлиб турибдики, унда жума намози ҳақида сўз кетади. «Жума» – ўзбек ва бошқа туркий тилларда арабча «жумуъа» сўзининг бир оз бузиб талаффуз этилишидир. «Жумуъа» сўзи аслида «жамъ» («жамланиш») сўзидан олинган. Чунки жума куни мусулмонлар ўзларининг оммавий катта жамоатли намозларига жамланадилар. Аллоҳ таоло мусулмон бандаларига бу жамоат намозининг айнан шу кунда ўқилишини фарз қилган.\nСураи карима Ислом дини инсоният учун Аллоҳнинг раҳмати эканини, ушбу дин ила араблар ширк ва залолатдан халос бўлганликларини, бу дин башариятнинг барча дардларига малҳам эканини баён қилади.\nСўнгра яҳудийлар ҳақида, Аллоҳ таоло Таврот ҳукмларига амал қилишга буюрган бўлишига қарамай, уларнинг йўлдан озганликлари, Аллоҳнинг динидан юз ўгириб кетганликлари тўғрисида ҳикоя қилинади.\nУндан кейин жума намози ҳукмлари ҳақида сўз кетади. У намозга азон айтилиши билан мўминлар масжидларга шошилишлари зарурлиги, бу вақтда савдо-сотиқ ҳаром бўлиши баён қилинади. Намозга бормай, тижорат ва ўйин-кулги билан машғул бўлишнинг оқибати ёмон бўлиши таъкидланади.\n1. Осмонлардаги нарсалар ва ердаги нарсалар барча нарсанинг эгаси, барча айблардан холи, ўта иззатли, ўта ҳикматли Аллоҳни поклаб ёд этадир.\n3. Ва улардан ҳали уларга қўшилмаган бошқаларга ҳам. Ва Унинг Ўзи ўта иззатлидир, ўта ҳикматлидир.\n4. Бу Аллоҳнинг фазлидир, уни Ўзи хоҳлаган кишига берадир. Аллоҳ буюк фазл эгасидир.\n5. Зиммаларига Таврот юклатилган, сўнгра унга амал қилмаганлар устига китоб юкланган эшакка ўхшарлар. Аллоҳнинг оятларини ёлғонга чиқарган қавмнинг мисоли нақадар ёмон! Аллоҳ золим қавмларни ҳидоят қилмас.\n6. «Эй яҳудий бўлганлар, албатта, сиз бошқа одамлардан фарқли ўлароқ, «Аллоҳнинг авлиёларимиз», деб даъво қиладиган бўлсангиз, бас, ўлимни орзу қилинг, агар ростгўй бўлсангиз», – деб айт.\n7. Улар қўллари тақдим қилган нарсалар туфайли ҳеч қачон уни орзу қилмаслар. Аллоҳ золимларни ўта билувчидир.\n8. «Аниқки, сиз қочаётган ўлим албатта сизга йўлиқувчидир. Сўнгра ғайб ва ошкорни билувчининг ҳузурига қайтарилурсиз. У сизга қилиб юрган амалларингизнинг хабарини беради», деб айт.\n9. Эй иймон келтирганлар! Жума кунидаги намозга чорланган пайтда Аллоҳнинг зикрига шошилинг ва савдони қўйинг. Агар билсангиз, ана шу ўзингиз учун яхшидир.\n10. Бас, намоз тугаганидан сўнг ер юзи бўйлаб тарқалинг ва Аллоҳнинг фазлидан талаб қилинг ҳамда Аллоҳни кўп зикр қилинг. Шоядки, зафар топсангиз.\n11. Ва улар тижорат ёки ўйин-кулги кўрганларида, у томон ёпирилдилар ва сени тик ҳолда тарк этдилар. «Аллоҳнинг ҳузуридаги нарса ўйин-кулгидан ва тижоратдан яхшидир. Ва Аллоҳ энг яхши ризқ берувчидир», деб айт.


Британия бош вазири Шимолий Ирландияни Brexit’га қўшилишга чақирди\n01:00 / 30.03.2017\nБуюк Британия бош вазири Тереза Мэй Шимолий Ирландия сиёсатчиларини келишмовчиликларни енгиб, ҳукуматни шакллантиришга ва Brexit’га қўшилишга чақирди. Бу ҳақда Reuters ахборот агентлиги хабар бермоқда.\nМэй 29 март куни Европа Иттифоқини Буюк Британиянинг унинг таркибидан чиқиши жараёни бошланишидан хабардор қилди.\nШимолий Ирландияда коалициявий ҳукуматни шакллантириш бўйича музокаралар 27 март куни барбод бўлди. Бунга протестантлар томонидан қўллаб-қувватланувчи Демократик юнионистик партия (ДЮП) ва католиклар томонидан қўллаб-қувватланувчи "Шинн фейн" партияси ўртасидаги келишмовчиликлар сабаб бўлган. 2 март кунидаги Шимолий Ирландиянинг ҳудудий қонунчилик Ассамблеясига сайловларда ДЮПдан Ассамблеяга 28 депутат, "Шинн фейн"дан эса 27 депутат ўтган.\n14 март куни "Шинн фейн"нинг Шимолий Ирландиядаги етакчиси Мишель О'Нил Шимолий Ирландияда яқин орада мустақиллик ва Ирландияга қўшилиш бўйича референдум ўтказилиши кераклигини айтганди.


Фуқаро уч кишини Кореяга ишга юборишни ваъда қилиб, “хизмати” эвазига катта миқдорда пул талаб қилган.\nТОШКЕНТ, 18 июн — Sputnik. Кореяга ишга юборишни ваъда қилган фирибгар қўлга тушди.\nТошкент шаҳар ИИББ матбуот хизматининг хабар қилишича, ўтган йилнинг март ойида 52 ёшли самарқандлик Мирравшан Х. таниши бўлган 49 ёшли фарғоналик Ҳусниддин С.га ўғли ва икки нафар жиянларини Корея Республикасига ишга юборишни ваъда қилган.\nТошкентда эгаси вафот этган уйни 22 500 долларга пуллаган фирибгарлар қўлга тушди\nЎз “хизматлари” эвазига жабрланувчидан 1500 долларни санаб олган. Аммо фирибгар ўз ваъдасида турмасдан пулларни ўз эҳтиёжига сарфлаб юборган.\nУшбу ҳолат бўйича жиноий иш қўзғатилди.\nАввалроқ Тошкентда 1,08 миллиард сўмни ўзлаштириб юборган тадбиркор қўлга олингани хабар қилинган эди.


Ёзёвонда «ГАЗ-53» ёниб кетди (фото) - xabar.uz\nЁзёвонда «ГАЗ-53» ёниб кетди (фото)\n21.05.2020 20:53 0 1477\n21 май куни А.Ҳ бошқарувидаги «ГАЗ-53» русумли юк автомашинасида Ёзёвон туманида ҳаракатланиб кетаётган вақтида газ ёқилғиси узатмасида юзага келган техник носозлик сабабли автомашинада ёнғин келиб чиққан.\nҲайдовчининг бир ўзи мазкур ёнғинни бартараф этишга ҳаракат қилган вақтида куйиш жароҳатини олиб, шифохонага мурожаат қилган.\nЁнғин тегишли куч воситалар ёрдамида бартараф этилган.\nМазкур ҳолат Ёзёвон туман ИИБ ҳамда туман ФВБ ходимлари томонидан текширилмоқда.\nҲодиса 03/06, 10:46\nТошкентдаги кўп қаватли уйда ёнғин содир бўлди. 30 нафарга яқин фуқаро эвакуация қилинди\nҲодиса 06/05, 21:01\nМосквада 6 нафар ўзбекистонлик ҳалок бўлгани юзасидан тергов олиб борилмоқда


Хитойда миллионга яқин одам Sinopharm компаниясининг ҳали клиник синовлардан ўтказилаётган тажрибавий вакцинаси билан эмланди. Бу ҳақда компания раҳбари Лю Цзинчжэнга таяниб South China Morning Post нашри хабар берди.\n“Вакцина фавқулодда қўллаш режимида тахминан миллион кишига қўлланди. Бунда бирорта жиддий иккиламчи таъсир аниқланмаган. Одамларда фақат кучсиз симптомлар кузатилган”, деб маълум қилган Sinopharm раҳбари.\nБундан ташқари, Хитойнинг Чжэцзян провинциясида Sinovac Biotec компаниясининг вакцинасини юқори хавф гуруҳидаги одамларга қўллашга рухсат берилган. Бироқ ушбу вакцина қанча одамда қўллангани маълум қилинмаган.\nМаълумотларга кўра, ҳозирда Хитойда коронавирусга қарши 11та вакцина клиник синовлардан, жумладан 4та вакцина синовларнинг якуний – 3-босқичидан ўтказилмоқда.


20:50 / 17.11.2017 3226 pdf Ўқиш режими + -\nУшбу ҳадисни имом Термизий ва Ибн Можалар Авзоъийдан ривоят қилганлар. Ибн Абдулбарр: «Ушбу ҳадис Зуҳрийдан ушбу санад ила ишончли ровийлар орқали ёдланган», деган. Бу ҳадисни имом Молик ўзининг «Муватто»сида ривоят қилган. Имом Бухорий, Аҳмад, Яҳё ибн Маъийн ва Дора Қутнийлар Али ибн Ҳусайндан ривоят қилишган.\nУшбу ҳадиси шариф одоб аслларидан биридир. Имом Амр ибн Салоҳ ўз замонасида моликийларнинг имоми бўлган Абу Муҳаммад ибн Абу Зайддан қуйидагиларни ривоят қилади:\n«Яхши одобларнинг жамловчиси ва етакчиси тўртта ҳадисдан чиқади: Набий соллаллоҳу алайҳи васалламнинг «Ким Аллоҳга ва охират кунига иймон келтирган бўлса, яхшиликни гапирсин ёки жим турсин», деган сўзлари, у зот соллаллоҳу алайҳи васалламнинг «Ўзи учун беҳуда нарсаларни тарк қилиши киши Исломининг ҳуснидандир», деган ҳадислари, у зотнинг насиҳат сўраган одамга қисқа қилиб, «Ғазабланма», деганлари ва у зот соллаллоҳу алайҳи васалламнинг «Мўмин ўз биродарига ўзига яхши кўрган нарсани яхши кўрмагунча мўмин бўлмас», деган ҳадислари».\n– Ибн Доса айтади: «Абу Довуднинг қуйидагиларни айтаётганини эшитдим: «Расулуллоҳ соллаллоҳу алайҳи васалламдан беш юз минг ҳадис ёзиб олдим. Улардан ушбу китобга қўшганларимни, яъни «Сунан» китобига танлаб олдим. Унда тўрт минг саккиз юз ҳадисни жамаладим. Саҳиҳини, унга ўхшаганини ва яқинини зикр қилдим. Инсонга дини учун улардан тўртта ҳадис кифоя қилади: «Албатта, амаллар ниятларга боғлиқ» «Ўзи учун беҳуда нарсаларни тарк қилиши киши Исломининг ҳуснидандир», «Мўмин ўз биродарига ўзига яхши кўрган нарсани яхши кўрмагунча мўмин бўлмас» ва «Ҳалол очиқ-ойдиндир ва ҳаром очиқ-ойдиндир».\nАввало ҳадиси шарифдаги баъзи сўзларнинг маъносини чуқурроқ тушуниб олайлик.\nБиз «Ўзи учун беҳуда нарсалар» деб таржима қилган жумла арабча матнда «маа лаа яънийҳи» деб келган. Бу «иноятига сазовор бўлмаган нарса» деганидир. «Иноят»нинг маъноси эса бир нарсага қаттиқ аҳамият бериш, ўша нарсани шиддат билан талаб қилиш ва ўз мақсади қилиб олишдир. Мазкур иноятга сазовор бўлган нарса гап-сўз бўлиши ҳам, иш-амал бўлиши ҳам мумкин.\nБу борадаги иноят кишининг ҳавойи нафсидан, шахсий истагидан келиб чиққан нарса эмас, балки дин ва шариат томонидан аҳамиятли деб белгиланган бўлиши керак. Шунинг учун ҳам ҳадисда «киши Исломининг ҳусни», дейилмоқда. Демак, киши Исломининг ҳусни Исломда унинг учун беҳуда нарсаларни, гап-сўз ва иш-амалларни тарк қилишига боғлиқ бўлади.\n«Далилул фолиҳийн литуриқи риёзис солиҳийн» китобида «Маа лаа яънийҳи»нинг шарҳида қуйидагилар ёзилган: «Яъни ирода қилмаган нарсаси, ўзи муҳтож бўлмаган нарсаси, зарур бўлмаган нарсаси, фойда бермайдиган нарсаси, усиз ҳаёти ўтадиган нарсаси».\nБу эса ўз навбатида ортиқча ишлар ва сўзларни ўз ичига олади. Бас, мусулмон инсон бу дунёси ва охирати учун фойдали бўлган ишлар ва гаплар билан машғул бўлиши лозимдир».\nУшбу ҳадисда Пайғамбаримиз соллаллоҳу алайҳи васаллам киши Исломининг ҳусни ҳақида, чиройли бўлиши ҳақида сўз юритмоқдалар. Шариатда «Фалончининг Исломи ҳуснли, чиройли бўлди» деган ибора «Фалончи Исломга ичидан ҳам, ташидан ҳам, ҳақиқий равишда кирди», деган маънони ифода қилади.\nИбн Баттол: «Исломи ҳуснли бўлди» деган ибора «Эҳсон ҳадиси, яъни «Аллоҳга худди Уни кўриб турганингдек, агар сен Уни кўрмасанг, У сени кўриб турганидек ибодат қилишинг», деган ҳадис билан шарҳ қилинади. Бу билан Аллоҳ таолога муболағали равишда ихлос қилиш ва У Зотнинг муроқабаси ирода қилинади», дейди.\n«Исломи ҳуснли бўлди», дегани ҳақиқий Исломга амал қилди, мунофиқлик қилмади, деганидир.\nИмом Нававий: «Бунда Исломнинг ҳақиқатига зиёда қилди деган маъно йўқ. Бу нарса шариат истеъмолида маълум нарсадир. «Фалончининг Исломи гўзал бўлди», дейилса, унга ҳақиқий ихлос билан кирди, дегани бўлади. «Фалончининг Исломи ёмон бўлди ёки гўзал бўлмади», дейилса, унга ҳақиқий ихлос билан кирмади, дегани бўлади», деган.\n«Исломи ҳуснли бўлди», деганда давомли равишда Аллоҳ таолонинг буюрганини қилиб, қайтарганидан қайтди, Аллоҳ таолонинг махлуқотларига шафқатли бўлди, деган маъно тушунилади.\nДемак, кишининг Исломи ҳуснли бўлиши ҳам ёки аксинча бўлиши ҳам мумкин экан. Унинг қандай бўлиши эса Исломдаги кишининг ўзига боғлиқ. Агар инсон ўзи учун беҳуда бўлган нарсаларни тарк қилса, бу унинг Исломи ҳуснли бўлганига далил экан. Чунки бу ишни фақат ҳақиқий мусулмон одамгина амалга оширади. Чин мусулмон одам ҳаётнинг ҳар бир лаҳзасига ўта жиддийлик билан қарайди. Қиёматда ана шу ҳар бир лаҳза учун ҳисоб-китоб, савол-жавоб бўлишини зинҳор унутмайди. Чин мусулмон одам беҳуда сарфланган вақт, молу дунё, соғлик, куч-қувват, имконият ва бошқа нарсалар учун қиёмат куни жавоб беришини тўла ҳис қилиб яшайди. Шунинг учун у беҳуда нарсага умуман яқинлашмайди. Бу эса ўз навбатида унинг Исломининг ҳусни бўлади.\nЧин мусулмон бўлишни ўйлаган одам беҳуда, фойдасиз ва маъносиз нарсаларга ўзини урмайди. Ундай нарсаларни эса пасткаш кишилар қиладилар. Мусулмонлик эса олий шарафдир, юқори мартаба ва юксак мақомдир. Шундай экан, ҳар биримиз Исломимизнинг ҳуснли бўлиши учун уринайлик, беҳуда нарсаларни тарк қилайлик.\nИнсоннинг Исломи гўзал ва ҳуснли бўлиши ундан аҳамиятли бўлмаган барча нарсаларни тарк этишни тақозо қилади. Ҳаром қилинган нарсаларни, шубҳали нарсаларни, макруҳ нарсаларни, мубоҳларнинг ортиқчасини ва ҳожати йўқ нарсаларни тарк қилишни тақозо этади. Ушбу нарсаларнинг барчаси Исломи гўзал бўлган ва эҳсон даражасига етиб, «Аллоҳга худди Уни кўриб тургандек, агар у Уни кўрмаса, Аллоҳ уни кўриб тургандек ибодат қилиш»га эришган банда учун «маа лаа яъни» нарсалардир.\nУшбу мақомга эришган банда Аллоҳ таолодан ҳаё қилиш мақомига ва ҳаё қилиниши лозим бўлган нарсадан ҳаё қилиш мақомига эришади.\nМўминнинг иши ажабланарли, ҳайратомуздир.\n09:05 / 12.11.2017 1846\n22:09 / 17.11.2017 2836\nҚобийса ибн Барма алАсадийдан ривоят қилинади.Набий соллаллоҳу алайҳи васалламнинг ҳузурларида эдим. Бас, у зотнинг .Бу дунёда маъруфга аҳл бўлганлар у дунёда ҳам давоми...\n1486 05:00 / 02.03.2017\n1701 05:00 / 03.03.2017\nАхлоқ ҳақида суҳбатлар Кўпинча ўзаро суҳбатлар чоғида ҳозирги пайтдаги Ислом оламининг таназзули, мусулмонларнинг тараққиётдан орқада қолиб кетаётгани, давоми...\n4753 10:40 / 04 август\n1613 05:00 / 02.03.2017


2 йил аввал 2102 siyrat.uz\nШариъат ва олимлар истилоҳида Рамазон ойи бир қанча номлар билан номланади. Мисол тариқасида: “раҳмат ойи”, “тақво ойи”, “барака ойи”, меҳр-муҳаббат ойи”, “садақа ой”, “савобларни қўлга киритиш ойи”, “мағфират ойи” ва албатта “Қуръон ойи” деган номларни келтиришимиз мумкин. Бу ойда барча мусулмонларнинг эътибори бошқа ойларга қараганда Аллоҳнинг каломи Қуръонга кўпроқ қаратилади. Шундай экан, “Тарихда ўчмас из қолдирган олимлар Рамазон ойида қандай амал қилган эканлар?”, “Қуръонга қандай муносабатда бўлган эканлар?” деган савол туғилиши табиий. Мана шу саволларга жавоб ўлароқ баъзи манбалар асосида уларнинг шижоатлари, белни қаттиқ боғлашлари, доим савоб амалнинг ортида туришларини ҳикоя қилиб бермоқчимиз. Мақсадимиз - биз ҳам улар эришган мартабаларга эришсак, улар қўлга киритган савобларга етишсак! Аллоҳ таолонинг Ўзи барчамизга Рамазон ойида Ўзи рози бўладиган амалларни қилишни насиб этсин!\nИмом Заҳабий ўзларининг “Сияру аъламун-Нубала” китобларида Ҳасан ибн Солиҳ Вақо ибн Иёсдан ривоят қилади:\n“Саид ибн Жубайр Рамазон ойида Шом ва Хуфтон намозининг орасида Қуръонни хатм қилар эди. Улар Хуфтонни кечиктириб ўқишар эди” деди.\nАбдураҳмон ибн Жавзий ўзининг “ал-Мунтазам фи тарихул мулук вал умам” китобида шундай хабарни келтиради:\nАбдурамон ибн Муҳаммаддан ривоят қилинади: Бизга Аҳмад ибн Али ибн Собит хабар берди, унга Абу Нуайим хабар берди, у Абул Хусайн ибн Ҳубайшдан эшитган экан, у Абул Аббас Аҳмад ибн Муҳаммад ибн Саҳл ибн Атони эслаб: “У ҳар куни бир маротаба Қуръонни хатм қилар, Рамазон ойида эса, бир кунда уч маротаба хатм қилар эди. У бу амалда ўн нечадир йил бардавом бўлди. Зулҳижжа ойида сўнги хатмини тугатмасдан туриб вафот этиб қолди” деди.\nИмом Заҳабий ўзларининг “Сияр аъламун-нубала” китобларида Муртазо ибн Афифни таржимаи холида:\n“У фақир ва ўта сабирли инсон эди. Бир ойда ўттиз маротаба Қуръонни хатм қилар, Рамазон ойида эса олтмиш маротаба хатм қилар эди” деганлар.\nАбу Исҳоқ Иброҳим ибн Муҳаммад ан-Насавий: мен Абу Бакр ибн Ҳадоднинг шундай деган гапини эшитдим деди:\n“Мен имом Шофеъийдан устози Робиъ Рамазон ойида Қуръонни намозда ўқиганларидан ташқари 60 маротаба хатм қилар эди деган гапини ўзимга олдим. Мени энг қодир бўлганим 59 та хатм бўлди, Рамазондан бошқа вақтларда эса, 30 маротаба хатм қилар эдим”.\n“Сияру аъламун-Нубала” китобида шундай хабар келади: Салом ибн Абу Мутиъ: “Қатода етти кунда бир маротаба Қуръонни хатм қилар эди. Рамазон ойида эса, уч кунда бир хатм қилар, агар рўзанинг охирги ўн кунлиги келса, хар куни бир маротаба хатм қилар эди” деди.\nИмом Заҳабий ўзларининг “Сияр аъламун-Нубала” китобларида Имом ибн Асокирнинг таржимаи ҳолида шундай дейди: “У ҳар жума куни Қуръонни хатм қилар эди. Рамазон келганда эса, ҳар куни хатм қилар, Рамазон ойида нафл намозларни кўп ўқир, кечаларни ярмигача ибодат қилиб ўтказар эди”.\n“Сияру аъламун-Нубала” китобида шундай хабар келади: Робиъ ибн Сулаймондан ривоят қилинади: “Имом Шофеий Рамазон ойида 60 маротаба хатм қилар эди”. Абу Хатмдан қилинган ривоятда эса, “Уларни ҳаммасини намозда қилар эди” деган жумла қўшиб ривоят қилинган.\n“Тарихи Боғдод” китобида келишича Халифа Маъмун Рамазонда ўттиз уч маротаба Қуръонни хатм қилган экан.\nАҳмад ибн Ҳанбалнинг “Китабуз-Зуҳд” китобларида келишича Ибн Сирин Рамазонда тунлари ҳеч ухламас экан.\nТариху Бағдодда келишича Муҳаммад ибн Исмоил (Имом Бухорий) ҳар куни кундузда бир маротаба хатм қилар эди. Таровиҳ намозидан кейин ҳам қоим бўлар ва уч кунда бир маротаба хатм қилар эди.\nНасж ибн Саиддн ривоят қилинади: “Рамазоннинг биринчи кечаси бўлса, Муҳаммад ибн Исмоил ал-Бухорийнинг дўстлари жамланар эди. Имом Бухорий уларга намоз ўқиб берар, Қуръонни хатм қилгунча ҳар ракатда йигирма оятдан ўқир эди. Саҳарда эса, Қуръонни ярми ёки учдан бирини ўқир эди. Ҳар уч кечани саҳарида бир хатм тугар эди. Кундузлари бўлса, ҳар куни бир маротаба хатм қилар эди. У зот кундузги хатмларини ифтор вақтида тугатар ва “Ҳар бир хатм тугашида битта ижобат бўлгувчи дуо бор” дер эди.\nИбн Ҳиббоннинг “ас-Сиқот”китобларида қуйдагича келади:\nАсвод ибн Язид рамазонда Қуръонни икки кунда бир хатм қилар, Рамазондан бошқа ойларда эса, олти кунда бир хатм қилар эди.\n“Ас-Сиқоот” номли китобда: “Али ибн Абдуллоҳ ал-Аздий Рамазонда Қуръонни ҳар кечқурун хатм қилар эди” деган хабар келган.\nИмом Заҳабийнинг “Тазкиротул-Ҳуффоз” китобларида келишича Абул Ашҳаб: “Абу Ражо ал-Аторадий ҳар ўн кунда бир хатм қилиб берар эди” деган.\n“Тазкиротул Ҳуффоз” китобда келишича Муҳаммад ибн Зуҳайр: “Отам имом, ҳофиз, Зуҳайр ибн Муҳаммад Абу Муҳаммад ал-Марвазий Рамазонда тўқсон маротаба хатм қилар эди” деган.\nАзизлар Рамазон ойини ғанимат билиб ва улуғларимиздан Рамазон ойини қандай ўтказганлари ва ушбу ойда Қуръонга бўлган эътиборлари ва эҳтимомлари нақадар юксак бўлгани ҳақида иброат олишимиз ва бизлар ҳам Муборак Рамазон ойини Қуръон ойи эканини ҳис қилган ҳолда Қуръон ўқишга қаттиқ бел боғламоғимиз керак бўлади.\nТошкент вилояти Қибрай тумани “Саъдулло ота” жоме\nмасжиди имом-хатиби Мирҳамидов Обид


КАТТАҚЎРҒОНДА МТМЛАР КЎПАЙМОҚДА\nКаттақўрғон шаҳрида 21 та мактабгача таълим муассасаси мавжуд бўлиб, улардан 1 таси махсус ва 20 таси умумий типдаги мактабгача таълим муассасаларидир.\nМактабгача таълим муассасаларининг 15 таси типовой типдаги, 6 таси мослаштирилган биноларда жойлашган. Боғчаларга жалб этилган болажонлар сони 6992 нафарни ташкил этади. 13 танодавлат ва давлат хусусий — шериклик асосида мактабгача таълим муассасалари ташкил этилса, 1395 нафар тарабияланувчи қамраб олинади.\nШаҳарда нодавлат ва давлат хусусий – шериклик асосида мактабгача таълим муассасаларини ташкил этишга эътибор катта. 2018 йил шаҳарда 10 та нодавлат ва давлат хусусий — шериклик асосида мактабгача таълим муассасалари режалаштирилган эди. Ҳозирги кунда нодавлат ва давлат хусусий — шериклик асосида мактабгача таълим муассасалари тармоғи 13 тага кенгайди.\n— Ўзбекистон Республикаси Президентининг 2017 йил 30 сентябрдаги «Мактабгача таълим тизими бошқарувини тубдан такомиллаштириш чора-тадбирлари тўғрисида»ги Фармони ҳамда 2017 йил 30 сентябрдаги “Ўзбекистон Республикаси мактабгача таълим вазирлигини фаолиятини ташкил этиш тўғрисида”ги қарори зиммамиздаги масъулият юкини янада оширди, — дейди шаҳар мактабгача таълим бўлими мудири Ўткир Негматов. —Шаҳримиздаги 3-7 ёшли болалар сони 6992 нафар бўлиб, бугунги кунда мактабгача таълим муассасасаларнинг режадаги қуввати 2510 нафар. Тарбияланувчилар сони эса айни пайтда 2620 нафарни ташкил этмоқда. Бу боғчаларга қамровнинг бор-йўғи 37,4 фоизига тўғри келади. Агар 13 танодавлат ва давлат хусусий – шериклик асосида мактабгача таълим муассасалари ташкил этилса, 1395 нафар тарабияланувчи қамраб олинади.\nҲозир шаҳардаги тўртта МТМдақурилиш ишлари олиб борилаяпти. Бу ишлар ниҳояси етказилгач, яна 700 нафар болажонлар боғчаларга қатнай бошлайди. Ҳисоб-китоблар Каттақўрғонда 2018 йилда 4715 нафар тарбияланувчининг қамраб олиниши кўрсатди.\nТадбиркор Жамол Ортиқов боғча қуришдек савоб ишни амалга оширишга бел боғлаганлардан. У Амир Темур МФЙ ҳудудидаги шаҳар ҳокимлиги томонидан ажратилган ер майдонида эзгу ниятини амалга оширишга киришди.\n—Бу ерда ҳадемай 100 ўринга мўлжалланган мактабгача таълим муассасаси қад ростлайди, — дейди тадбиркор. — Боғча қурилиши учун барча ҳужжатларни тахт қилдик. Шу аснода қурилиш ишларини бошлаб юбордик. Иншоотнинг биринчи қавати битай деб қолди.\nБугунги кунда битим имзолаш учун ҳужжатлар тўпланган. Тадбиркор нодавлат мактабгача таълим муассасаси қуриш учун кредит олиш жараёнида.\nТадбиркор Меҳринисо Ражабова эса Миёнкол МФЙ ҳудудидаги ўзи яшаб турган уйни мослаштириб 50 ўринга мўлжалланган мактабгача таълим муассасаси фаолиятини йўлга қўймоқчи. Ҳозирги кунда у уйни муассасага мослаштириш мақсадида бинонинг 2-қаватида таъмирлаш ишларини бажармоқда.\nКунжупай маҳалласида истиқомат қилувчиАлишер Ҳасанов ўзи яшаб турган уйда боғча очишга ният қилди. У 75 ўринга мўлжалланган мактабгача таълим муассасаси фаолиятини йўлга қўйиш мақсадида хонадонида таъмирлаш ишларини бошлаб юборди.\nШаҳноза Қурбонова, Марҳабо Тоирова, Шерзод Болтаев, Санжар Зокиров, Олим Шукуров, Хурсаной Мирзаева, Муҳаббат Нурматова каби тадбиркорлар ҳам мактабгача таълим муассасаси қуриш ниятида мутасадди ташкилотларга мурожаат этишди. Айни пайтда бу тадбиркорлар учун ажратиладиган ер майдони ва бинони ўрнатилган тартибда ҳужжатлаштириш ишлари амалга оширилмоқда.


Комрон Назирли. Қўрқинчли муҳаббат (ҳикоя) | www.ziyouz.uz\nБош саҳифа Жаҳон насри онлайн антологиясиКомрон Назирли (1958; Озарбойжон)Комрон Назирли. Қўрқинчли муҳаббат (ҳикоя)\nХудо ҳаққи, нимадир кўрдими-кўрмадими, худди юрагининг ичига биров бир парча муз тиқиб қўйгандек бўлди. Кейин эса қўрқувдан ўзини йўқотди.\nТурмадан чиққанлар озодликда юрганлардан кўра жасурроқ бўлишади, қўрқув, ваҳима каби ҳисларга ўринсиз нарсалардек қарайдилар. Илгари у ҳам шунақа деб ўйларди… Шу оқшомга қадар. Аввалига орқадан овоз эшитганида қарагиси ҳам келмаганди. Чунки бу паллада кимдир у билан ҳазиллашишга журъат этолмаслигига амин эди. Аммо, сўнгги маротаба орқасига ўгирилиб, изма-из келаётган фариштасифат, ўзидан икки баравар узун, оппоқ либосга бурканган қанотли мавжудот унга етай-етай деб турганини кўрди-ю, оёқларига титроқ кирди, баданини совуқ тер босди. Шундан кейин орқасига қайрилмади ва қочишга тушди. Таҳлика ичида паст овозда сўкинганини ҳам сезмай қолди. Ҳибсдалигида ҳам бунақа қўрққан пайтини эслолмайди. Қамоқда кечган ўн беш йиллик умри давомида биров унинг изига тушишга журъат қилолмаганди. Бироқ, шу муддат ичида бунақа баҳайбат ва антиқа, қанотли одамга дуч ҳам келмаган эди. Ўзи бу махлуқ қаердан пайдо бўлиб қолди ва нима учун унинг пайига тушдийкин?\nҚишлоқ йўли унча узоқ эмасди. Аммо, қоронғи бўлгани учунми, жуда чўзилиб кетгандек туюлди. Бахтга қарши уч кундирки қишлоқда чироқ йўқ эди. Кеча кечқурун турмадан чиқиб, киракаш машинага ўтирганида ҳам қишлоққа тун ярмидан оққанда кириб боришни кўзлаганди. Одамларнинг кўзига кўринмагани маъқул. Бирортаси кўриб қолгудек бўлса, “Мирзаматнинг ўғли бор-ку, Заҳиманинг нишонлиси Ёварни пичоқлаган йигит, ўша турмадан қайтибди” деган овоза бир зумда бутун қишлоққа тарқалади. Ҳар хил гап сўзлар кўпаяди: “Нега қайтибди? Қайси юз билан қайтибди?” Ахир роппа-роса ўн беш йил олдин судда ҳам қариндош-уруғлари унга роса маломат қилишганди-ку: “Бизни шарманда қилдинг, юзимизни ерга қаратдинг, битта қизни деб одам ўз амакиваччасини ҳам ўлдирадими?”\nРост, Заҳиманинг унда кўнгли бор эди, аммо Ёвар орага тушди-ю, иш бузилди. Ота-онаси қизини Ёварга берадиган бўлди. Қизнинг кўнгли билан эса ҳеч ким ҳисоблашиб ўтирмади. Ёварнинг катта акаси Илёс, онаси Куброхоним шу қизни келин қилмасак қўймаймиз, деб икки оёқларини бир этикка тиқиб олишди. Шундан кейин эса… орада хунрезлик юз берди. Қариндошлар орасида қон даъвоси тушишига унинг ўзи сабабчи бўлди. Суд пайтида қизнинг, Ёварнинг акалари унга “Турмадан чиқсанг, қишлоққа қайтиб ўтирма, бу ерда сени тирик қўймаймиз”, дейишган эди.\nЙўл-йўлакай ҳаммасини ўйлаб келди. Бироқ, қишлоққа кеч қайтишининг ўн беш йил аввалги суд залидаги таҳдидларга ҳеч қандай алоқаси йўқ эди. У энди ҳеч бир бандадан қўрқмайди. Қамоқ унга қўрқмасликни, жасурликни ўргатди. Дийдасини қотирди. Турмадаги сафдошлари унга бежиз “Темир одам” деган лақаб қўйишмаганди. Чунки асаблари темирдек мустаҳкам эди. Темир одамни маҳв этишга кимнинг қуввати етарди? У биринчи навбатда Заҳимани кўрмоқчи эди. Ахир севгисини ўн беш йилки, юрагида ардоқлаб, сақлаб келарди. Энди ўша тутқун муҳаббат ҳам эркинликка чиқмоқни истайди. “Менинг қалбимда ҳам, миямда ҳам фақат эркин, озод севги яшайди. Мен қишлоққа ўша севгини деб келяпман”.\nБоя қабристонга етгунича ана шундай ширин, сирли ҳислар қуршовида қушдек учиб келди. Қишлоқда фақат бирров онаси билан кўришади, холос. Заҳимани олиб, шу оқшомнинг ўзида Россияга жўнайди. Ёнида билети ҳам бор. Бўлмаса, бу ерларга қайтиб келмасди ҳам. Уни қишлоққа судраган ҳам ана шу севги. Озодликдан ҳам ширинроқ бўлган севги. Қизиқ, ҳозир Заҳима нима қилаётган экан? Баъзан миясига турли нохуш ўйлар келар, шунда юраги ғазаб ва нафратга қоришган рашк билан тўлиб тошар, кимдир айни чоғда Заҳима ҳақида бирор ёмон гап етказгудек бўлса, уни пичоқлашга ҳам тайёр эди. У ўз муҳаббатини бир йўла ўлдириш ёки қайта тирилтириш шавқида ёнарди, вассалом.\nЙўл ҳам тугай демасди. Ғалати. Худди чирилдоқлар ҳам ухлаётгандек, итлар, мушуклар, шоқоллар ҳам кўзга кўринмайди. Тиқ этган садо йўқ. Ҳаммаёқ соқов сукунат, басир зулмат қўйнида. Қишлоқ ҳам шунақа ўлимтик бўладими?\nШу фурсатда бояги қўрқинчли кўланка уни чақирди:\n– Шу пайтгача биров мендан қочиб қутулмаган. Тўхта!\nТемир одам яна қўрқиб ортига боқди. Ҳеч ким кўринмасди. Қоронғи, кимсасиз йўлнинг қўрқуви янада шиддатли тус олди. Қадамлари бир оз секинлашди. Йўқ, орқадан кимдир келаётганди. Кимнингдир залворли қадам излари уни зимдан кузатиб келарди.\n“Бу нимаси? Мен алаҳсираяпманми ёки кимдир мени таъқиб қиляптими? Ёварнинг қасосини олмоқчими?”\n– Сенга айтяпман, тўхта! Мендан қочолмайсан!\nЯна ўша овоз. Кўринмас овоз! Ё Раббий! Бу овоз қаердан келяпти, ўзи?\nУ дафъатан қадамини тезлатди. Оғзидан учаётган сўкишлар ҳам қалтислашди.\n– Вой энангни… Мендан нима истайсан ўзи, лаънати? Менга топшириб қўйганинг бормиди, даюс? Сенга айтяпман, мени тинч қўймайдиган бўлсанг фалон-пистондақа қиламан, – дея гўёки ўзига таскин бермоқчидай сўкинди.\nҚара-я! Ўн беш йил турмада “авторитет” бўлган одам, келиб-келиб қишлоқ йўлида бир кўланкадан қўрқиб ўтирса-я? Ким ўзи бу кўланка? Кундуз бўлганида-ку, нақ энасини кўзига кўрсатиб қўярди-я! Башарасини эзғилаб, ичагини бошига салла қилмасмиди?\nМана, ўз ҳовлисининг дарвозасига ҳам етиб келди. Дарвозани бир зарбада очиб, ўзини ичкарига олди. Бу уларнинг ҳовлиси, бу ерга ҳеч қанақа кўланка-пўланка келолмайди. Ҳар қалай ўз уйинг — ўлан тўшагинг-да! Темир одам хом ғиштдан тикланган пастак уйнинг чап тарафидаги тутнинг бир шохини синдириб олди-да, орқасига ўгирилди. Йўл бўйи унинг кетидан қолмай келган қўрқинчли кўланкадан ном-нишон йўқ.\nТемир одамни совуқ тер босди. “Мен яхшигина алаҳсирадим, чоғи”, дея ўйлади. Уйнинг тоғ томонга қараган (тоғ сарисидаги) деразадан заифгина шуъла кўзга ташланарди. Темир одам ёш боладек қувониб кетди. “Онам ҳали ухламабди”.\nЭшикни очиб, ичкари кирди. Онаси бурчакдаги сандиқ ёнида, эски чорпояда ётган эди.\n– Ойи, мен келдим. Ойи деяпман, туринг ўрниздан.\nОнаизор устидаги адёлни жаҳд билан улоқтириб, турмоққа чоғланди. Темир одам тиз чўкиб, онасининг оёқларидан қучди.\n– Ойижон, мен қамоқдан чиқдим.\n– Айланиб кетай болагинамдан. Онагинанг ўргилсин, бир оғиз хабар қилмапсан-да, а? Ўн беш йилдан бери йўлингга кўз тикаман-а, қўзичоғим. Бу қоронғи зимистонда қандай келдинг, ўғлим. Уч кундан бери тўкни узиб қўйишган. Гўристондаги гўрчўп бўли-иб ўтирибмиз-да, болам. Кундузгинада кемапсан-да, онагинанг қоқиндиқ.\n– Ойи-и, нимадан қўрқаман? Ёш боламанми? Айтганча, Заҳима яхшими? Қаерда ҳозир?\n– Нега жимсиз ойи? Нима… эрга тегиб кетдими? Кимга?..\n– Ҳозир ёриламан, ойижон, гапирсангиз-чи?\n– Заҳима… қўшни қишлоқда, – деди онаизор аранг ўзини қўлга олиб.\n– Демак… тегиб кетибди-да! Кимга тегди? – Темир одам ғазабдан ўзини босолмай ер муштлади.\n– Анави… раҳматли амакиваччанг…. Ёварнинг акасига… Илёсга! – онанинг овози титраб кетди.\n– Оҳ ярамаслар, беномуслар! Мен ҳали у итваччага кўрсатиб қўяман. – Шундай дея уйдан ўқдек учиб чиқди.\n– Онанг ўлсин болам, қаёққа? Худодан қўрққин, жон болам. Яна бир балони бошламагин, жон ўғлим. Тўхтасанг-чи, вақти бемаҳал қаёққа кетдинг?\nТемир одамнинг қулоғига бу гаплар етиб бормади. Ошхонада осиғлиқ турган гўшт чопадиган болтани олиб, шартта кўздан йўқолди. Бояги қўрқувдан урвоқ ҳам қолмаганди. Унинг кўзлари йўлбарсникидек ваҳшиёна чақнаб зулмат бағрига санчилди. Шу лаҳзада ўша беномуслардан бирига дуч келгани ҳамоно чопиб ташлашга аҳд қилганди.\nНомус туфайли қамоққа тушганларга турмада айрича муносабатда бўлишади. Онаси, синглиси ёхуд хотинини оёқости қилганларнинг адабини бериб, панжара ортига тушганларга ҳамиша алоҳида ҳурмат-эҳтиром кўрсатишади. Турманинг ана шундай ёзилмаган қонунлари кишига ўзгача куч-қувват бағишлайди. Бемалол нафас оласан, ҳатто ўзингни қамоқда эканингни ҳам унутиб қўясан, иззат-ҳурматинг жойида бўлади, дахлсизлик ҳуқуқинг таъминланади. Темир одамнинг жинояти бошқача хусусиятга эга эди. Очиғи, унга аввалига қандай мақом беришга ҳам иккиланиб қолишди. Темир одамни нимага қамашганди ўзи? Бир қарашда унинг жинояти номус категориясига тўғри келмасди. Бу ҳолатни шунчаки қотиллик дейиш мумкин эди, холос. Қамоқдаги дастлабки ойлар Темир одам учун бир оз қийин кечди. У қотилликни нима учун, ким учун содир этганини ҳам аниқ-тиниқ изоҳлаб беролмаганди.\n“Разборка” узоққа чўзилди ва ниҳоят, Темир одамнинг иродаси ва кучи соясида турма ҳаётининг ёзилмаган қонунлари қаторига қўшимчалар киритилди: севги туфайли содир этилган жиноятлар ҳам номус категориясига киритилсин. Заҳимага бўлган телбавор муҳаббати уни ўн беш йил муддатда озодликдан маҳрум этди. Ўн беш йил. Валлоҳ-биллоҳ, бу ўн беш йилда дунё ва ундаги нарсалар бир неча бор турланди, аммо унинг Заҳимага бўлган севгиси бир мисқол ҳам озайгани йўқ. Унинг қалбида биргина ният бор: уни қидириб топиш ва у билан қўшилиб Россияга қочиш. Тўғри, бир неча марта қишлоққа хат ёзди (гарчи, хат ёзишни жини суймаса-да), аммо жавоб қайтмади. Ё хатлар етиб бормаган, ёхуд унга етказишмаган. Нима қипти? Кутиш лозим. Унинг назарида Заҳима ҳам худди шундай фикрда бўлиши, эрга тегмаслиги, уни кутиши лозим эди. Унга “ҳа” деганди, севгисини қабул қилганди, “севаман” деганди. Лекин ота-онаси Темир одамдан кўра бойроқ, саводлироқ бўлгани учун қизни зўрлаб Ёварга унаштирдилар. Ёварни ўлдирди, эҳтимол, бошқа одам бўлганида ўлдирмасмиди? Ёвар кўра-била туриб ўз амакиваччасига нисбатан номардлик қилгани учун жазосини олди.\nЭнди унинг акаси номардлик қипти. Темир одамнинг лаблари титрарди. Тун зулматида кўзига Заҳимадан бўлак ҳеч ким кўринмасди.\nИлёсларнинг уйи қишлоққа кираверишда, тегирмоннинг ўнг тарафида эди. Тегирмондан бир неча юз метр нарида кичкина бир емакхона бор эди. Емакхона ҳовлисидаги манқал ўчирилган бўлса-да, у ердан тутун буруқсиб турар, аллақандай бадбўй ис куйган гўшт ҳидига қўшилиб атрофга тараларди. Афтидан, бир оз аввал бу ерда кимлардир ўтириб овқатланган, суяк-савоқларни ён-атрофга ирғитишганди. Яқин-орадаги қишлоқ чиқиндихонасидан келаётган нохуш ислар кўнгилни оздиргудек бўларди. Бу ис емакхонанинг ёнидан ўтиб кетаётган Темир одамнинг асаб торларини таранглаштириб юборди. Керакли ҳовлини топиб боргач, эшикни зарб билан тепиб очди. Айвонга қанчалик шиддат билан отилиб чиққан бўлса, кутилмаган шовқиндан ичкари уйда ухлаётганлар шунчалик тез оёққа туришди. Илёс ич кийимда бир қўлида мойчироқ билан эшикни очар-очмас, бир мушт билан ерга думалади. Темир одам эса қичқириб юборди.\n– Ҳароми, ҳозироқ сени бурдалаб ташлайман.\nМойчироқ ерга тушиб чил-чил синди. Уй ичидаги палос ёна бошлади. Уйда бир зумда қиёмат қўпди. Заҳима нима ҳодиса юз берганини тушунолмай қолди. Уйга бемаврид бостириб кирган бегона одамнинг нияти эрини ўлдириш эканини пайқаб, қўрқув ва даҳшат ичида жойидан сапчиб турди. Аввалига болаларини ўйлаб, ўзини уларнинг устига отди. Бу одам ким бўлишидан қатъи назар уларни ўлдириш учун келгани аниқ эди. Бемаҳалда бошқа ким ҳам бировнинг эшигини бузиб кирарди?\nИлёс Темир одамнинг болта ушлаган қўлидан маҳкам чангаллаб олганди. Темир одам яна бор овозида бўкирди:\n– Беномус итвачча! Сени ўлдираман!\n– Заҳима шундагина бу овоз эгасини таниди ва олдинга отилди, кучи борича қичқирди:\n– Уни ўлдирма! Қонсираган бўлсанг, мана, мени чоп!\n– Сен болаларни олиб қочсанг-чи! Аждарни чақир, бу ит ҳаммамизни ўлдирмоқчи!\nХонада яккама-якка олишув бошланди. Заҳима яна чинқирди:\n– Бизга раҳминг келсин, эримни ўлдирма!\nШу тобда атроф ярақлаб кетди. Чироқ ёнганди. Ҳамма турган ерида бир зумгина қотиб қолди. Заҳима Темир одамнинг кўзларига тик боқди:\n– Мана мен! Шу керакмиди сенга? Ўлдирма уни!\nТемир одамни, гўё ток ургандек бўлди. У чап тиззасини ҳушсиз, юзтубан ётган Илёснинг елкасига босганча, болтани унинг боши узра кўтариб турарди. Қўлидаги қуролни эндигина мўлжалга уришга чоғланган пайти чироқлар ёнди-ю, дафъатан Заҳиманинг очиқ сийнасига кўзи тушди. Юрагига кимдир игна қадагандек бўлди. Аввалига Заҳимани танимади, бошқа уйга келиб қолдиммикин, деган хаёлга ҳам борди. Аммо, рўпарадаги аёл Заҳима эди. Ўн беш йил аввалги соҳибжамол, кокили тўпиғини ўпган, хипчабел, офатижон малак эмас, жин чалгандек кўримсиз бир аёл турарди қаршисида. Фақат унинг овозигина ўзгармай қолганди. Ана шу овоз уни тўхтатиб қолди.\nАёлнинг қоқсуяк елкалари, маъносиз, ич-ичига ботиб кетган кўзлари атрофидаги сон-саноқсиз ажинлар, юзларини тўсиб турган паришон сочларидаги оқ толалар қўққисдан ёниб қолган чироқ нурида унинг бутун вужудини илма-тешик қилиб юборди. Ерга тўшалган палоснинг ловуллаб ёнаётгани, олов болалари тарафга сурилиб бораётганини кўрган Заҳима бирдан ҳамма нарсани унутиб, чинқириб йиғлаётган болаларини ташқарига олиб чиқмоққа ошиқди, аммо кучи етмади. Олов эса худди оч бўридай, бу торгина кулбада боягина дунёнинг ишларидан бехабар ётган, кейин олатасирдан уйғониб, кўз олдиларидаги даҳшатли саҳна қаршисида дир-дир титраётган болаларни ютмоққа чоғланган эди. Эрини беҳуш, болаларини ночор аҳволда кўрган Заҳиманинг боши айланиб кетди ва уйнинг ўртасида мувозанатни йўқотиб, йиқилиб тушди.\nТемир одам шу аснода мумдай эрий бошлади, қўллари бўшашди. Заҳиманинг пахмоқ, оқ оралаган сочлари суяклари чиқиб турган очиқ елкаларини бекитмоқчидек беҳол тўлғанарди. Пешонасидаги ажинлар, юз-кўзларидаги ғам-ғусса, сўлғинлик унинг ўтган ўн беш йил давомида муддатидан анча аввал қарий бошлаганини кўрсатарди. Темир одамнинг ўн беш йил аввалги муҳаббати ҳам бирданига кексая бошлади ва унинг ичида ўзига ҳам маълум бўлмаган ғалати бир туйғу бош кўтарди.\nАхир, шу севги эмасмиди, умрининг энг гуллаган ўн беш йилини панжара ортида кечиришга мажбур қилган куч? Ё Раб, у гўзал, парирухсор Заҳимадан асар ҳам қолмабди-ку? Бу не бало эди? Ахир, инсоннинг ақлдан озиши ҳеч гап эмас экан. Наҳотки, шу таъвия довруғи етти иқлимга достон бўлган малаксиймо Заҳима бўлса?\nЗаҳима ҳозиргина унга нима деди? “Севгимиз ҳаққи ҳурмати, уни кечир, дедими? Ё Аллоҳ, энди нима қилмоқ керак?”\nБирдан ҳамма-ҳаммаси бошқача тус олди. Парвардигорнинг ҳикматини кўринг! Темир одам кўз очиб юмгунча Заҳимани қўлида кўтариб, ҳовлига тушди. Уни астагина қудуқ ёнига ётқизиб, яна осмонга ўрлаётган аланга ичига ўзини урди. Болаларнинг юракни ларзага келтиргувчи қичқириқлари қудуқ ёнидаги тарашалар устида абгор ётган Заҳимани ҳушига келтирди. Аёл жон ҳолатда ўрнидан туриб, ихтиёрсиз фарёд солди:\n– Вой до-од, мусулмонлар, болаларим куйиб кул бўлде-е-е! Ёрдам беринглар! Болалари-и-м!\nАммо, шу аснода кўрдики, Темир одам ҳар икки боласини қўлтиғига қистирганча уйдан чиқиб келяпти. Салгина илгари бу хонадонга қотил қиёфасида келган бу одам энди халоскорга айланган эди. У тўппа-тўғри қудуқ тепасига келиб, болаларни Заҳиманинг қаршисига ўтқизиб қўйди. Аёл икки жигарбандини бағрига босганча, пайдар-пай ялаб-юлқашга тушди. Бу манзарани кузатиб турган Темир одамнинг қовоқларига кўз ёш қадалиб ачиштира бошлади ва индамай дарвоза тарафга одимлади. Аммо, Заҳиманинг ногаҳоний ноласи уни тўхтатиб қолди.\n– Вой до-од! Болаларим етим қолди! Ким бор, қутқаринглар! Дадаси-и-и-и!\nУ бир лаҳза тараддудланиб қолди. Кейин бир оз ўйланиб тургач, илкис ортига қайтди ва яна тўппа-тўғри оташ бағрига ўзини урди. Ҳамон беҳуш ётган Илёсни кўтариб, ташқарига олиб чиқди ва Заҳиманинг оёқлари остига ирғитганча, ўзини лаънатлаб кўчага отилди.\nИлёснинг уйи ўт ичида қолганди. Сал бўлмаса, олов нариги хонага ҳам ўтаёзганди. Қишлоқ аҳлининг деярли тенг ярми шу ҳовлига тўпланган, ҳеч ким нималар юз бераётганини англолмасди. Эркаклар ёнғинни ўчиришга уринишар, аёллар Заҳимага тасалли бериб, болаларни овутишар, баъзилар эса Илёсни ўзига келтириш учун юзига шапатилашарди. Қўққисдан Илёс ҳушига келди. Сакраб турди-да, ҳали олов туташмаган нариги хонага ўзини урди. Кўп ўтмай қўшотар милтиқни кўтариб чиқди. Одамлар унинг нима қилмоқчи экани тушунолмай туришарди, бошқалар эса ҳамон ўт ўчириш билан машғул эдилар. Заҳима эрининг мақсадини пайқаб, унинг йўлини тўсди. Ялинчоқ овозда пичирлади:\n– Нима қиляпсиз, у бизни қутқариб қолди-ку!\n– Йўлимдан қоч, қанжиқ, – қора қузғундек ҳурпайиб олган Илёс милтиқ қўндоғи билан хотинининг елкасига айлантириб урганида, шўрлик аёл орқаси билан йиқилди.\nЁнаётган уйдан шиддат ила узоқлашаётган Темир одамнинг бўғзидан кутилмаган ҳайқириқ отилиб чиқди. Ҳўнграганча йиғлаб юборди. Қаёққа бораётганини ўзи ҳам билмасди. Дунё ва ундаги бор нарсаларни бўралаб сўкар, орқасига қарамасдан тез-тез юриб борарди. Севги йўқ нарса экан! Ёлғон экан! Ҳамма нарса қўрққулик экан. У фақатгина севгидан қўрқмасди. Ё Рабки, у ҳам мудҳиш ва қўрқинчли нарса экан. Демак, дунёда озодликдан ҳам қўрқинчли нарса бор экан-да? У севги, ҳа севгининг ўзгинаси…\nКутилмаганда… Темир одамнинг кулгиси келди. Ўз-ўзидан кула бошлади.\nБоя қишлоққа келаётганида уни изма-из таъқиб қилган шарпа яна ортида пайдо бўлганини ҳис қилди. Аммо, бунга аҳамият бермади. Бир мартагина орқасига қараб қўймадиям. У кулар, уятсиз сўзлар билан сўкинарди.\nКел, келавер, қани қўлингдан нима келаркин, Шайтон! Мен сендан қўрқадиганлардан эмасман. Энди мен учун ҳамма нарса кексайган, ўз маъносини, гўзаллигини, тароватини йўқотган. Севги ҳам қариркан-да, севги ҳам ўларкан-да? Севги ҳам қўрқинчли тус оларкан-а? Темир одам худди ўз-ўзига гапираётгандек ғалати овозда ғўлдираб борарди.\nБуни қара-я! Шайтоннинг кўланкаси! Хеҳ, одамни жа қўрқитиб юбординг-ку? Оладиганимни олиб бўлдим бу дунёдан, энди мени нима қилмоқчисан?\nХудди шу аснода орқадаги кўланка тарафдан иккита ўқ овози эшитилди. Темир одам юзтубан ерга қулади ва қайтиб ўрнидан турмади.\n← Аввалги Аввалги Комил Афсарўғли. Оқлов (ҳикоя)\nКейинги → Кейинги: Азиза Лалаева. Сархуш (ҳикоя)


КХШТнинг 10 январь кунги онлайн саммитида Беларус президенти Александр Лукашенко айтган гаплар кўпчилик томонидан бевосита Ўзбекистоннинг суверенитетига таҳдид сифатида қабул қилинди.\n«Қозоғистондаги вазиятдан, аввало, Ўзбекистон ҳушёр бўлиши керак, акс ҳолда, биздаги маълумотларга кўра, тўполон ташкилотчиларининг нигоҳи, жумладан, Ўзбекистонга қаратилган», деди у.\nУшбу ҳолатга жамоатчилик фаоллари бирдамлик билан тезкор муносабат билдиришди.\n«Бу — дипломатик хато»\nБобур Бекмуродов, «Юксалиш» умуммиллий ҳаракати раиси, Олий Мажлис депутати\n«Мамлакатимизнинг у ёки бу халқаро ташкилот билан ҳамкорлиги масаласи аввало, мустақил Ўзбекистон халқи ва давлатининг миллий манфаатларидан келиб чиқиб қабул қилинади.\nБугунги кунда кузатилаётган хорижий сиёсатчиларнинг ташқаридан туриб «сабоқ» бериши ва маълум қарорни қабул қилишга шама қилиши ўта ноўрин ҳолат ва дипломатик хато деб ҳисоблаймиз», дея ёзган у телеграмдаги каналида.\n«КХШТга қўшилиш учун амалдаги қонунлар йўл қўймайди»\nҚобил Хидиров, блогер (Davletov.uz канали муаллифи)\n«Кеча Коллектив хавфсизлик шартномаси ташкилоти саммитида янграган турли фикр ва мулоҳазалар ортидан ижтимоий тармоқларда Ўзбекистоннинг мазкур ҳарбий блокка қўшилиш эҳтимоли ҳақида баҳс-мунозаралар билдирилмоқда.\nШуни алоҳида қайд этиш керакки, Ҳарбий доктрина ва Ташқи сиёсий фаолият концепциямизга мувофиқ, Ўзбекистоннинг ҳарбий-сиёсий блокларда қатнашмаслиги ҳамда ўз ҳудудида хорижий ҳарбий базалар ва объектларни жойлаштиришга йўл қўймаслиги қонуний асослар билан белгилаб қўйилган. Яъни КХШТга киришга қонун йўл қўймайди.\nЎзбекистон КХШТга аъзо давлатлар билан тўғридан тўғри икки томонлама ҳарбий-техник ҳамкорликни фаол амалга ошириб келмоқда. Россия билан эса Ўзбекистон муносабатлари иттифоқчилик даражасида, шунинг учун ҳам КХШТга Ўзбекистоннинг кириши ҳақидаги гап-сўзлар хомхаёл, мамлакатнинг бугунги прагматик ташқи сиёсатига тўғри келмайди.\nЎзбекистон ҳарбий блоклардан кўра икки томонлама муносабатларни янада ривожлантиришни афзал кўради. Ўзбекистон ушбу позициясини анчадан бери юқори доираларда қатъий таъкидлаб келади ва энг асосийси, бундай принципиал ёндашув халқимиз ва давлатимизнинг манфаатларига тўлиқ хизмат қилади».\n«Бизга КХШТга ўхшаган Троя отининг кераги йўқ!»\nХушнуд Худойбердиев, ҳуқуқшунос, блогер (Xushnudbek.uz канали муаллифи)\n«Беларус президентининг гаплари, албатта сафсата, лекин барибир одамнинг асабига тегади. Ким ким-у, ҳар ҳолда Ўзбекистонни огоҳлантириш Лукашенконинг иши эмас. Аксарият халқи «йўқол» деб эътироз билдириб турган президентнинг бугун бизга ақл ўргатишининг ўзи кулгили.\nЯна бир қизиқ томони, хўп, айтайлик, жаноб Лукашенкода Ўзбекистонга бўладиган келгусидаги ҳужумлар ҳақида маълумот бор экан, унда нима учун уларни Ўзбекистонга тақдим этмасдан, қанақадир ҳарбий ташкилот мажлисида популистик чиқишлар қиляпти? Агар у бизга дўст экан, унда бу маълумотларни энг аввало Ўзбекистонга айтиши керак эди-ку. Ахир, 28 декабрь куни МДҲ давлатлари раҳбарларининг норасмий саммитида у Шавкат Мирзиёев билан кўришганди, нега бу таҳдид ҳақида бир оғиз айтмаган?\nУчинчидан ва энг асосийси, провокацияларга берилмаслигимиз керак. Ўзини бизга ғамхўрдек кўрсатиб, ёрдам қўлини чўзмоқчи бўлганларнинг ўзи барчасининг бошида туриши ҳам эҳтимолдан холи эмас. Бунақа вақтда бизга фақат ва фақат бирдамлик керак.\nТўртинчидан, ҳеч қачон, ҳа, ҳеч қачон Ўзбекистон ҳудудига бегона давлатлар армияси киритилишига йўл қўймаслигимиз, бунга ҳеч қандай имкон қолдирмаслигимиз лозим ва лобид! Қўшни Қозоғистон тақдири бизга хулоса қилиш учун дарс бўлиши керак. Айниқса, эски империалистик мақомини қайта тиклаш йўлида ҳеч нарсадан, ҳаттоки бошқа давлатлар ҳудудини эгаллашдан ҳам тап тортмайдиганларнинг аскарларини Ўзбекистоннинг бир қарич ҳудудига ҳам қадам бостирмаслигимиз шарт!\nЎзбекистон шу пайтгача барча катта-кичик муаммоларини ўзининг ҳарбий кучи билан ҳал қилиб келган. Сариосиё, Янгиобод воқеаларида ҳам, 16 февраль ёки Андижон воқеаларида ҳам ҳеч кимдан ёрдам сўрамаганмиз. Бизга КХШТга ўхшаган Троя отининг кераги йўқ!»\nОтабек Бакиров, иқтисодчи (Бакироо канали муаллифи)\n«Лукашенко бир жиҳатдан ўзи билмай тўғри гапни айтди. Уйғонмаганларни, бефарқларни, ғафлатдагиларни ҳам уйғотди. Биз чинданам Қозоғистонда кечаётган воқеалардан хулоса олишимиз керак. Фақат у айтган, ўйлаган, режалаган тарзда эмас.\nБиз тушундик, стратегик ва ўта юқори рентабелли соҳаларга кимларни яқинлаштириб бўлмаслигини. Сотқинлар, юртсотарлар эса фақат ичкаридан чиқишини.\nИчки ва ташқи олигархиянинг маҳаллий ҳокимият органлари ва кучишлатар тизимлари билан мулоқотлари ва яқинлашувига абсолют вето бўлиши даркорлигини, уларни қарор қабул қилишдан узоқлаштириш зарурлигини ҳам англадик.\nТашқи сиёсатда шу пайтгача, бу у ўтган даврми, ё янги даврми, фақат миллий манфаатларга асосланган мустақил сиёсатимиз тўғри эканини, сиёсатимизни фақат ўз кучимизга таянган ҳолда бетарафлик ва қўшилмаслик принципларида давом эттиришимиз лозимлигини яна бир бор ҳис этдик.\nБиз давлатчилигимиз, мустақиллигимизнинг беқиёс қийматини бугун яна қайтадан баҳоладик. Кеч бўлмасидан туриб ўлчовларимизни ўзгартириш кераклиги ҳақида ҳушёр тортдик. Шу маънода Лукашенкога «раҳмат».\nБиз ортга қайтиш учун 30 йил юрмадик!\n«Шу кунларда имперализмининг нафси бошқача ҳакалак отяпти. Бугун Лукашенко ва Калашников айтган таҳдидомуз гаплари энди шимолдан «ҳужум» янги босқичга чиққанини, сурбетлашаётганини кўрсатмоқда. Ижтимоий тармоқларда эса советпараст троллар иштаҳа билан қўлни қўлга ишқалашяпти.\nБир ҳафта олдин Маргарита Симонян Қозоғистонга КХШТ ҳимояси учун «нарх» белгилаганди, кеча Викрам Рўзиохунов билан бўлган воқеада Марказий Осиё халқлари орасига нифоқ солиш ноталари эшитилди. Бугун эса бу баёнотлардан шунақанги жаҳлим чиқяптики, туйғуларим сўзга сиғмаяпти...\nБиз бир кун келиб қўшқўллаб ватанни топшириш учун 30 йил юрмадик, давлат қурмадик. Халқи қабул қилишни истамай, ойлаб исён қилган диктаторлар бизнинг келажагимизни ва давлатимиз юрадиган йўлни ҳал қилиб бериши учун шунча қийналмадик. «Чидаймиз-да бу дардлар ҳам ўткинчидир... Ҳеч кимга бермаймиз сени, Ўзбекистон» деганда бекорга чин дилдан йиғламадик. Мамлакатимиз сарҳадларини ҳимоя қилиб бўз йигитларимиз бекорга қурбон бўлишмади. Куни кеча оқланган шаҳид боболаримиз руҳи учун ҳам мустақилликни қадрлашимиз керак.\nБиз қўшнимиздаги аҳвол билан қўрқитиб, ташкилотларимизга кирмасанг бундан баттар бўласан деяётганларга муносиб қаршилик қила олишимиз керак.\nКХШТга «КИШТ» дейиш керак!\nҲозир сўзда, фикрда таҳдид бошланди, асримизда асосий урушлар ахборот майдонида кечади. Шимолнинг эса пропаганда машинаси кучли. Бўлинган Қозоғистон худди бир пайтлар қўшҳокимият туфайли душманга тиз чўккан сўнгги темурий салтанати – Хуросондек сиёсий ўйинларга қурбон бўлмоқда экан, биз боболаримиз ва қўшниларимиз хатоларидан тўғри хулоса чиқариб бирлашишимиз керак. 100 йил олдинги учга бўлинган Туркистон қисмати ҳам бизга сабоқ бўлсин!\nБугун бу ҳақида ёзаётган, айтаётган кўплаб фикр етакчилари, блогерлар (1, 2, 3...) каби мен ҳам халқимизни умумий таҳдидга ғоявий якдиллик ва жипслик билан қарши туришга чақирмоқчиман. Эҳтиросларга берилманг, ёлғонларга ишонманг, чақириқларга учманг – синов келди!


Эҳромга кириш кайфияти ҳақидаги боб – Islom Nuri\nЭҳромга кириш кайфияти ҳақидаги боб\nҲаж маносик (амал)ларининг биринчиси эҳром, яъни амалга киришга ниятдир. Эҳром (ҳаром қилиш) деб номланишига сабаб – мусулмон киши унга ният қилиш билан ўзига эҳромдан олдин ҳалол бўлган никоҳ (жинсий алоқа), хушбўйлик, тирноқларни олиш, соч олдириш ва одатий кийимларни ҳаром қилади.\nШайхулислом Ибн Таймия раҳимаҳуллоҳ айтади: «Киши дилидаги ҳаж қилиш қасди ва ниятининг ўзи биланоқ эҳромга кирган бўлмайди. Чунки, қасд ва ният ўз юртидан сафарга чиққан пайтидан бор эди. Эҳромга кирган бўлиш учун ният билан бирга сўз ва амал ҳам бўлиши зарур» (Мажмуъул-фатава: 26/108).\nЭҳромга киришдан аввал айрим ишларни қилиш билан ушбу улуғ ибодатга ҳозирланиш лозим. Улар қуйидагилар:\nБиринчи: Бошдан-оёқ ювиниб, покланиш. Чунки, Расулуллоҳ соллаллоҳу алайҳи ва саллам эҳром учун ғусл қилганлар (Термизий (830) Зайд ибн Собит розияллоҳу анҳудан ривоят қилган). Чунки, бундай қилганда покланиш ва нохуш ҳидларнинг йўқолиши аниқроқ ва комилроқ бўлади.\nЭҳромга кириш олдидан ғусл қилиш ҳатто, ҳайзли ва нифосли аёллар учун ҳам матлубдир.\nЧунки, Расулуллоҳ соллаллоҳу алайҳи ва саллам нифосли ҳолда бўлган Асмо бинт Умайсни ғусл қилишга буюрганлар (Муслим (1209) ривояти).\nОиша розияллоҳу анҳони ҳайзли ҳолида ҳажга эҳромга кириш пайти ғусл қилишга буюрганлар (Бухорий (310) ва Муслим (1211) ривоятлари).\nУшбу ғуслдаги ҳикмат – тозалик ва нохуш ҳидни кетказиш, ҳайзли ва нифосли аёлдан нопокликни енгиллатишдир.\nИккинчи: Эҳромга кириш олдидан тозаланиш, яъни, қўлтиқ ости ва аврат аъзолар атрофидаги олиниши керак бўлган тукларни тозалаш мустаҳабдир. Чунки, эҳромга кирганидан кейин тозалаш имкони бўлмай қолади. Агар ушбу тукларни тозалаш зарурати бўлмаса, олмайди. Чунки, буни эҳтиёж (олиш вақти яқинлашиб қолагани) туфайли қилинаётган эди, аслида бундай қилиш эҳром хусусиятларидан эмас, балки ҳожатга қараб машруъдир.\nУчинчи: Эҳромга кирмоқчи бўлиб турган киши баданини мушк, бухур, атиргул суви, уд каби бирор хушбўйлик билан хушбўйлаши мустаҳабдир. Чунки, Оиша розияллоҳу анҳодан ривоят қилинишича: «Мен Расулуллоҳ соллаллоҳу алайҳи ва салламни эҳромга киришларидан олдин эҳром учун ва Байтни тавоф қилишларидан олдин ҳил учун (яъни, эҳромдан чиққанларида) хушбўйлаб қўярдим» (Бухорий (1539) ва Муслим (1189) ривоятлари).\nШайхулислом Ибн Таймия раҳимаҳуллоҳ айтади: «Агар эҳромга кирувчи киши баданига хушбўйлик суришни истаса, қилгани яхши. Аммо,эҳромдан олдин бундай қилишга буюрилган эмас. Чунки, Расулуллоҳ соллаллоҳу алайҳи ва саллам ўзлари қилганлар ва бирон кишини бунга буюрмаганлар» (Мажмуъул-фатава: 26/107).\nТўртинчи: Эркак киши эҳромга киришидан олдин баданга мослаб тикилган кийимларни ечиши, яъни, кўйлак, шим каби баданига ёки баданнинг бир қисмига кийиш учун тикилган ҳар қандай либосларини ечиши лозим. Чунки, Расулуллоҳ соллаллоҳу алайҳи ва саллам шундай қилганлар (Термизий (830) Зайд ибн Собит розияллоҳу анҳудан ривоят қилган). Кийимларни покиза оқ рангли изор ва ридодан иборат икки бўлак матога алмаштиради. Оқ рангдан бошқа, одатда эркаклар киядиган рангли мато бўлса ҳам жоиз.\nБундаги ҳикмат шуки, ушбу матоларга ўралиш билан киши дабдабадан узоқлашади, хокисорлик ва мутеълик кўринишига киради. Шу билан бирга, ўзининг эҳромда эканини эсда тутиб, эҳромда ман қилинган ишлардан тийилади. Ўлимни ва кафан либосларини эсга олади, қайта тирилиш ва маҳшарга тўпланишни кўз олдига келтиради… Бундан бошқа ҳикматлари ҳам бор.\nЭҳромга ният қилишдан олдин тикилган кийимларни ечиш суннат, бироқ эҳромга ният қилганидан кейин фарздир.\nАгар эгнида тикилган кийимлари бўлган ҳолда эҳромга ният қилса, эҳроми дуруст бўлади, бироқ, тикилган кийимларни ечиши фарз бўлади.\nУшбу ишларни тўла-тўкис қилган одам эҳромга тайёр бўлган бўлади, баъзи авом кишилар ўйлаганидек, ушбу ишларни қилишнинг ўзи эҳром эмас. Чунки, эҳром – ҳаж ё умра амалини бошлашга ният қилишдир.\nКиши тикилган кийимларни ечиши ва эҳром либосини кийиши билан ҳали ибодатни бошлашни ният қилмаган бўлса, эҳромга кирган ҳисобланмайди. Чунки, Расулуллоҳ соллаллоҳу алайҳи ва саллам: «Амаллар фақат ниятлар билан (эътиборлидир)», деганлар (Бухорий (1) ва Муслим (1907) Умар розияллоҳу анҳудан ривоят қилганлар).\nЭҳромдан олдин намоз ўқишга келсак, саҳиҳ сўзга кўра, эҳром учун хос намоз йўқ. Лекин, фарз намози вақтига тўғри келса, намоздан кейин эҳромга киради. Чунки, Расулуллоҳ соллаллоҳу алайҳи ва саллам намоздан кейин эҳромга ният қилганлар (Термизий (819), Насоий (2754) Ибн Аббос розияллоҳу анҳумодан ривоят қилганлар). Анас розияллоҳу анҳудан ривоят қилинишича, у зот соллаллоҳу алайҳи ва саллам пешин намозини ўқидилар, сўнг туяларига миндилар (Абу Довуд (1774) ва Насоий (2931) ривоятлари).\nАллома Ибнул Қаййим раҳимаҳуллоҳ айтади: «У зот соллаллоҳу алайҳи ва салламнинг пешиннинг фарзидан бошқа эҳром учун икки ракъат намоз ўқиганлари нақл қилинмаган» (Зодул-маъод: 2/107).\nШу ўринда бир муҳим танбеҳ борки, кўпчилик ҳожилар эҳромга кириш мийқотда қуриб қўйилган масжидда бўлиши шарт деб ўйлайдилар. Шу боис эркак-аёл масжидга қараб шошилишларига ва тиқилинч бўлиб кетишига гувоҳ бўлинади. Баъзилар эса кийимларни масжиднинг ўзидаёқ ечиб, эҳром либосини кийишади. Булар асли йўқ бўлган ишлардир. Аслида, мусулмон киши мийқотнинг қаерида бўлса ҳам эҳромга кириши мумкин, муайян бир ўринда бўлиши шарт эмас. Ўзига ҳам, ҳамроҳларига ҳам қулай бўлган, тиқилинчдан узоқроқ бирон пана ўринда эҳромга кириши мумкин.\nҲозирда мийқотларда қуриб қўйилган масжидлар Расулуллоҳ соллаллоҳу алайҳи ва салламнинг замонларида бўлмаган, улар эҳромга кириш учун қурилган эмас, балки шу ерлик кишиларнинг намоз ўқишлари учун қурилган. Биз мана шуни эслатиб қўймоқчи эдик, валлоҳул муваффиқ.\nЭҳромга кирувчи киши ҳаж ибодатининг уч туридан ўзи истаганига, яъни, таматтуъ, қирон ва ифроддан бири учун ният қилиб, эҳромга кириши мумкин.\nТаматтуъ – ҳаж ойларида умра учун эҳромга кириш ва умрадан фориғ бўлгач, шу йилнинг ҳажи учун (вақти келганда) эҳромга киришдир.\nИфрод – мийқотдан фақат ҳаж нияти билан эҳромга кириш ва то ҳаж амалларидан тўла фориғ бўлгунча эҳромда қолишдир.\nҚирон – умра ва ҳажга биргаликда эҳром боғлашдир, ёки умра учун эҳромга кириб, ҳали тавоф қилмасидан туриб ҳажни ҳам шунинг ичига киритиб юборишдир. Яъни, мийқотдан ёки умра тавофини қилишдан олдин умра ва ҳажга деб ният қилади ва умра ва ҳаж учун тавоф ва саъй қилади.\nТаматтуъ ва қирон нияти билан эҳромга кирган киши агар масжидул ҳаром аҳлидан бўлмаса, фидя (яъни, жонлиқ ҳадя қилиб) беради.\nУшбу уч турли амалнинг афзалроғи таматтуъдир, чунки бунга далиллар кўп келган.\nАгар ушбу уч турли амалларнинг бирига ният қилиб эҳромга кирса, эҳромидан\nсўнг лаббайка айтади, яъни: «Лаббайкаллоҳумма лаббайк, лаббайка ла шарийка лака\nлаббайк, иннал-ҳамда ван-неъмата лака вал-мулк, ла шарийка лак», дейди ва ушбу\nталбияни кўп ва (эркак киши) овозини чиқариб (аёллар овозини чиқармай)


21:15 / 17.10.2016 | baxtiyor | 1848\nАссалому алайкум! Бу саволни бeришимга сабаб атрофимдаги тeнгдошларимни орасида қиморни кўпайганидир. Улар кўпайиб кeтди, бирор eрга боришга ҳайрон бўлиб қолдим. Бирорта биродаримиз тўй қилса албатта ўшани уйида қимор ташкил қилишяпти. Орамизда илмли боллар биргаликда маслаҳат соламиз, уларни ўзини тилида тушунтирсагам натижага эришолмаяпмиз. Булар кўпайишиб кeтибди, олдинлари 5-6 таси ўйнаган бўлса хозир 20га яқин бўлиб кўпайиб кeтишибди. Қимор вақтида албатта ичишяпти, чeкишяпти, оғиздан жаргон, лаҳжа, сўкиниш тушмайди. Бир дастурхонда ўтириб бўлмай қолаяпти, уялмай олдимиздаям ўйнайвeрадиган даражага чиқиб қолишди. Буларни кўзи кўрлигини, ўзи тушунмаётган нарсасини биз тушуниб кўнглимиз сиқилиб кeтаяпти. Тўйгарчилик кўп бўлганига бунақа ўйинларни кўп эшитаяпмиз. Энди бизам шулар билан ошна оғайни бўлиб катта бўлдик, улғайдик, энди буларни қайтариш учун бирор нарса ўйлаб тополмаяпмиз. Ўзига ташлаб қўйсак, булар билан курашмасак, “бизга тeгмаяпти бизам тeгмаймиз” дeб кeтсак бунда булар яна ғафлатта қолади. Буларни сафи яна кўпаяди шу eрлари бор. Ичимизда исломий мадраса ва институтларни битирган илми толибларам бор, булар билан бирга оят ва хадислардан айтаяпмиз, лeкин натижа бўмаяпти. Мeн ўйладимки қаттиқроқ йўл тутсакчи, масалан ўша жой ташкил қилиб бeрган жойга милиция юборсак қандай натижа бўларкин? Бу билан бизни ёмон кўришса кўришавeрсин бу муҳиммас, ўша қимор давраси бузилса дeймиз, ўша кунги ўйин ўйналмай қолса дeймиз. Энди милиция жўнатишга бизда шароит бор албатта, айнан “қиморвозларни адабини бeраман” дeб юрган мeнга яқин яхши милиция ходимларини танийман. Фақат бу ишдан кeйин муаммо катталашади ва бу оғайниларим анча қийналишади… Мeн бир икки бу оғайниларимга тикка “йиғиштирмасанглар милиция чақираман ҳозир” айтдим ҳам, шунчаки мeн йўқ жойда ўйнайдиган бўлишди. Ҳурматли устозлар мeн шу болларни бир биродари сифатида сизлардан ёрдам сўрайман. Ҳадис ва оятлардан буларга муносиб жавоб ва маслаҳат йўлласангизлар, ўз фикрларингизни ҳам, буни оқибати ҳақидаги хулосаларингизни ҳам. Биз жавобингизни ўша оғайниларимизга ўқитамиз, элeктрон ҳолатда йўллаймиз ва яхши йўлга солишга ҳаракат қиламиз. Аллох Ўзи рози бўлсин.\nАбу Саъийд Худрий розияллоҳу анҳудан ривоят қилинади: «Набий соллаллоҳу алайҳи васаллам: «Сиздан ким бир мункар ишни кўрса, қўли билан қайтарсин, агар қодир бўлмаса, тили билан қайтарсин, агар қодир бўлмаса, дили билан қайтарсин, ана ўша энг заиф иймондир», дедилар». Бешовларидан фақат Бухорий ривоят қилмаган. Шарҳ: Бу ҳадиси шарифни ҳам Абу Саъийд Худрий розияллоҳу анҳу ривоят қилганлар. У киши билан юқорида танишиб ўтдик. Бошқа муҳаддислар бу ҳадиси шарифни кўпроқ амри маъруф ва наҳий мункар бобида келтирадилар. Бизнинг муаллифимиз эса иймоннинг зиё¬да ва кам бўлиши бобида келтирибдилар. Бунинг фар¬қи йўқ, иккиси ҳам баробар. Бу ҳадисда Пайғамбаримиз соллаллоҳу алайҳи васаллам мўмин-мусулмон кишининг мункар, Ислом дини томонидан инкор қилинган ишларга нисбатан муносабатига қараб, иймони кучли ёки заиф бўлишини баён қилмоқдалар. «Мункар иш» деганда дин, шариат томонидан инкор қилинган ёмон иш тушунилади. Чин мўмин инсон ўз жамиятида бўлаётган мункар ишни кўриб-билиб туриб, бефарқ қола олмайди. Мўмин киши мункар ишни кўрганида уч ҳолатдан бирида бўлиши мумкин, холос: 1. «Мункар ишни қўли билан қайтариш». Бу «куч ишлатиб» деган маънони билдиради. Яъни бўлаётган ёмон ишни тўхтатиш, уни қайтариш учун куч сарфласин. Бу кўпроқ қўлида ҳукми бор, имкони бор мўминларга тегишли бўлади. Яна мункарни қайтаришдан олдин ҳолатга қаралади. Ҳар қандай шахс аралашса бўладиган, кучи етадиган иш бўлса, албатта, ўша одамга бу мункарни куч билан қайтариш вожиб бўлади. 2. Мункар ишни тили билан қайтариш. Бу қўли билан қайтаришга қодир бўлмаганларнинг иши. Бу иш иккинчи навбатда, биринчисига қодир бўлмаган тақдирдагина жорий бўлади. У вақтда мўмин-мусулмон одам тили билан гапириб, мункар ишнинг ёмонлигини баён этади, уни қилмасликка чақиради. Бу иш ҳар бир имкони бор мўминга вожибдир. Иймони тақозо қилган бурчдир. Лекин гоҳи вақтларда зулм, тазйиқ ҳаддан ошиб, оғиз билан гапирган мўминга зарар етиши, унинг жонига, шахсига ва бошқа томонларига таҳдид солиниши мумкин. Бундай ноилож ҳолда қолган одам сўнгги, учинчи даражага тушишга мажбур бўлади. 3. Мункар ишни дили билан қайтариш. Чин дилдан «шу иш бўлмаслиги керак эди, аммо, минг афсуски, бўлди. Бу ишни қўлим билан ўзгартиришим керак эди, аммо қила олмадим. Бу ишни ҳеч бўлмаса тилим билан ўзгартиришим керак эди. Аммо буни ҳам қила олмадим. Энди дилим билан инкор қилишдан бошқа чорам қолмади», дейилади. Бу эса энг заиф иймон бўлади. Бундан ҳам заиф иймон бўлиши мумкин эмас. Буни ҳам қилмаса, ўша заиф иймон ҳам қолмайди. Иймони кучли мўминлар эса ҳеч нарсадан қўрқмай, мункар ишни ўз вақтида инкор қиладилар. Аллоҳ хоҳласа, «Амри маъруф ва наҳий мункар» бобида бу ҳақда батафсил сўз юритамиз. Ушбу бобда эса ёмонликни инкор қилиш иймонга тааллуқли иш эканлигини яхшилаб тушуниб олишимиз лозим. Киши ёмонликни қанчалик кўп инкор қилса, қайтарса, шунчалик иймони зиёда ва бақувват бўлишини тушуниб олишимиз керак. Аксинча, ёмонликни инкор қилиши қанчалик оз ва кучсиз бўлса, иймони ҳам шунчалик заифлашиб боришини билмоғимиз лозим. Ана ўшанда нима учун иймонсиз жамиятда, иймон билан иши йўқ, иймон қадрланмайдиган жамиятда ёмонлик кўпайиб кетишини англаб етамиз. Ана шундагина Аллоҳнинг охирги ва мукаммал дийни – Исломда мункар ишни ўзгартиришга, инкор қилишга бунчалар катта аҳамият берилганини тушуниб етамиз. Ана шундагина нима учун мусулмонлар ушбу ҳадиси шарифга тўлиқ амал қилган даврларида дунёдаги пешқадам миллат бўлганларини англаб етамиз. Ана ўшандагина нима учун мусулмонлар бу ҳадисга амал қилмай қўйганларида тушкунлик томон юз тутганларини тўғри фаҳмлаймиз. Бу ҳадисдан олинадиган фойдалар: 1. Мункар ишларга нисбатан муросасиз бўлиш. 2. Имкони бўлса, мункар ишни қўл билан қайтариш, ўзгартириш. 3. Қўл билан қайтаришнинг имкони бўлмаганда мункар ишни тил билан қайтариш. 4. Қўл билан ҳам, тил билан ҳам қайтаришнинг имкони бўлмаганда дил билан қайтариш. 5. Мункар ишни дил билан қайтариш энг заиф иймон эканлигини англаш. Бу ҳадиснинг ҳикматлари ва инсониятнинг мазкур ҳикматларга эҳтиёжи ҳақида қанча гапирсак, шунча оз. Чунки, ёмонни ёмонлик қилишдан қайтармаслик ҳар қандай жамиятни, бора-бора бутун инсониятни ҳалокатга олиб бориши турган гап. (“Ҳадис ва Ҳаёт” китобидан). Сиз айтган иш қўл билан қайтаришга киради.\nعَنْ مُعَاذِ بْنِ جَبَلٍ، قَالَ: قَالَ رَسُولُ اللَّهِ صَلَّى اللهُ عَلَيْهِ وَسَلَّمَ: إِذَا ظَهَرَتِ الْبِدَعُ، وَسُبَّ أَصْحَابِي، فَعَلَى الْعَالِمِ أَنْ يُظْهِرَ عِلْمَهُ، فَإِنْ لَمْ يَفْعَلْ فَعَلَيْهِ لَعْنَةُ اللَّهِ، وَالْمَلَائِكَةِ، وَالنَّاسِ أَجْمَعِينَ\nМуоз ибн Жабал розияллоҳу анҳудан ривоят қилинади: "Расулуллоҳ соллаллоҳу алайҳи васаллам : “Бидъатлар зоҳир бўлганда ва асҳобларим ҳақоратланганда ҳар бир олим зиммасига илмини изҳор қилиш вожиб бўлади. Агар шундай қилмаса, унга Аллоҳнинг, фаришталарнинг ва барча инсонларнинг лаънати бўлсин” дедилар". Валлоҳу аълам!